Väike Myy
Nõid annab nõu. Loitsud ja ruunid

Autoriõigus: Petrone Print ja Väike Myy, 2021

Toimetaja: Epp Petrone

Keel ja korrektuur: Anu Parnabas

Kujundus ja illustratsioonid: Ande Kaalep

ISBN 978-9916-605-90-5 (köites)

ISBN 978-9916-605-98-1 (epub)

www.petroneprint.ee

Vaadake ka Facebooki rühma „Nõid annab nõu tagahoov“.

Trükk: Tallinna Raamatutrükikoja OÜ

Sissejuhatus: tere tulemast tagahoovi!

Kui lõpetasin „Nõid annab nõu“ esimese raamatu kokkupanemise, sain aru, et kaugeltki mitte kõik teemad ei mahtunud ära ja leidsid käsitlemist mõneti pealiskaudselt. Püüan seda viga nüüd parandada. Kui esimene osa oli käepäraseks kasutamiseks igaühele, siis tagahoovitarkus eeldab keskmisest kõrgemat õiglustunnet ja moraali. Ning soovitav oleks esimese raamatuga veidi kursis olla, et päris täpselt aru saada, millest jutt käib.

Olen alati mõttes pühendunud neile, kes ei saa endale lubada nõia juurde minekut, samal ajal on nende probleemid ehk suuremadki. Pahatihti kannatavad nad mingi mustri all, mis ei lubagi oma elus korrektiive teha. Ajapikku tekkib see, mida nimetatakse enda pandud needuseks. Pidev mure ja puudus tekitavad inimeses negatiivse mõtlemise ning sellest välja tulemata on ka maagia jõuetu. Sellepärast tuleb siin raamatus palju juttu just iseenda vaimsest aitamisest.

On veel teine põhjus, miks kirjutan: heaolumaailm ei ole igavene. Vastupidi, see on väga haavatav. Pole üldse oluline, kas katastroof (näiteks töökaotus) toimub individuaalsel või ühiskondlikul tasemel, kui see juhtub, lahkuvad meie ümbert tiibade sahinal kõik inglid ja reikimeistrid ning joogagurud kerivad matid kokku. Ühel hetkel avastate, et olete oma murega üksi.

Või te ei taha, ei leia või ei pea sobivaks kedagi, kelle juurde minna, ja peate õigeks ise ennast aidata. Mis ongi kõige õigem.

Niisiis, see on abiraamat algajale nõiakesele, kes soovib kõige lihtsamat: aidata end ja oma lähedasi. (Kui asi hakkab käima üle jõu või ilmnevad kõrvalised segajad, tuleks siiski pöörduda juba kogenud nõia poole.)

Alustan sellest, et mulle on ette heidetud, miks kasutan loitsudes jumalasõna ja nii-öelda aegunud võtteid.

Igal nõial ja maagil on oma spetsialiteet: teatud valdkond, milles ta töötab. Mina kasvasin Ida-Virumaal, kus oli väga tihe kokkupuude nii mustlaste kui ka vene maagiaga. Nägin selle mõju enda ümber, suhtlesin inimestega, kes seda harrastasid. Asjade loomulik käik vedas mind kirikliku maagia poole. Just kirikuvõimu süvenedes sai hoo sisse needuse panemine ja sajatamine ning teadjad avastasid lihtsa tõe: mida rohkem on loitse kasutatud, seda suurema jõu need omandavad. Kirikupalveid aga kordavad tänini miljonid inimesed. Kordumise kaudu tuligi vanadesse palvetesse-loitsudesse vägi.

Paljud oma rituaalid olen saanud otse teispoolsusest: surnutelt. Üsna sageli juhtub, et mingit sajatust maha võttes tuleb appi keegi „teiselt poolt“ – tihtilugu on see needuse panija, kes saab aru, et tema omaaegne sajatus mõjutab hoopis süüta inimesi. Ning need loitsud on alati tihedalt seotud kirikuga. Iga rituaal algab ja lõppeb kindlasti jumalasõnaga. Miks on see nii tähtis? Sest kõige lihtsam needuse mahavõtmise viis on pöörata sooritatud rituaal tagurpidi, käia needmise protsess läbi vastupidises järjekorras. Kui on vaja saada jagu vanast needusest, tuleb kõike teha vastupidi algsele rituaalile, millega needus peale pandi. Sellepärast ei ole mul võimalik avalikult jagada olulisemaid rituaale, kuna kõigepealt tuleb täpselt teada, mida tehti.

Kordan üle tähtsa tõe: nõidumine ei ole ohutu. See ei ole imevahend, saavutamaks heaolu, ega lahenda kaugeltki kõiki probleeme. Loitse ja rituaale kasutagem siis, kui neid tõepoolest ja hädasti vaja on! Ning kui oleme oma arengus jõudnud sinnamaale, et anname endale aru, mida ja milleks teeme. On väga suur vahe, kas me elame vaimset elu, kuulame end ümbritsevat loodust ja elame sellega kooskõlas või võtame kasutusele abivahendid, et enda ümber toimuvat oma soovi kohaselt muuta. Et midagi maagia abil muuta, peab selleks olema tungiv põhjus.

Näiteks: te elate täiesti tavalist elu, püüate hakkama saada palgapäevast palgapäevani ja tunnete muret, et alati ei jätku raha, eriti just selleks, mida te ihaldate. Et seda muuta, otsustate veidi nõiduda ja valite vaesusest vabanemise loitsu. Ja oletegi eksinud. Te ei ole vaene! Teil on olemas vahendid, et end elatada, ja koht, kus elada. Te üksnes ei oska olemasolevaga toime tulla ja olete rahulolematu. Kõigepealt tuleb iseennast ausalt ja halastamatult hinnata, sest kui te ei saa hakkama sellega, mis juba olemas on, ei oska te kasutada ka suuremaid hüvesid ja seetõttu neid teile ei antagi. Vaesusest vabanemise loitsu kasutage ainult sel juhul, kui olete kaotanud töö ja sissetuleku. Muul juhul tuleb panustada küllusele. Samuti oma oskustele rahaga ümber käia. Ükski loits ei aita, kui te ise rahaga ümber käia ei oska!

Või ehk soovite leida armastust, et oleks keegi, kes teid hoiaks ja hellitaks ja materiaalselt kindlustaks. Jälle vale! Niisugune soov näitab vaid, et te ei ole tõsiseks suhteks valmis. Miks peaksite selle siis saama? Armastus eeldab kahepoolset soovi hoida ja kaitsta. Suhtesse ei minda saama, vaid andma. Õnne ei jagata sellepärast, et te olemas olete ja tahate seda saada. Ei, õnn tuleb ära teenida. Kui te ei ole valmis vastu armastama, saategi suhte, mida väärite: leiate teise samasuguse egoistliku õnneotsija.

Niisiis, armuloitsu puhul ärge unustage alustada kaugemalt – soovist leida inimene, keda saaksite armastada ja toetada nii heas kui halvas. Alles seejärel tooge sisse teine pool taotlusest: et tema mind samamoodi vastu armastaks.

Et teie teel tuleks ette vähem komistusi, on ka siin raamatus palju pöördeid psühholoogia ja enesearengu valdkonda. Kehtib üldreegel: mitte kedagi ei saa aidata, kui ta ise ennast aidata ei taha! Enda aitamine tähendab aga seda, et enne kui pöörduda maagia poole, tuleb otsida põhjusi ja lahendusi iseendast. Leida eneses üles see helgem ja eetilisem pool.

Kahjuks on väga palju inimesi, kes ei ole kunagi millegagi rahul, arvates, et neid jälitavad vaid ebaõnn ja halvad inimesed. Sellised professionaalsed õnnetusehunnikud peaksid hoidma maagiast nii kaugele kui võimalik. Minge tööle! Tehke oma kodu korda! Tehke iseennast korda! Õppige oma elus märkama ilusat ja head! Kui teie sisemuses ega kodus ei leidu ruumi õnnele, ei tule see ka maagia teel!

Ma ei peaks seda kirjutama, kui just niisugused inimesed ei oleks nõidade kuldkliendid, kes käivad ühe juurest teise juurde ja ootavad, et elu päevapealt muutuks. Ent läheb ainult hullemaks. Ja me ei saa üle ega ümber faktist, et maagia aitab ainult sel juhul, kui te ise enda arengu nimel midagi ära teete.

Aga enamik inimesi on ilusad ja head ja arenemisvõimelised! Andke mulle andeks, et kohe alguses hirmutan ja hoiatan: see on vaid vastutustunde ilming, et loitse ei hakkaks näperdama need, kes seda teha ei tohiks.

Loodan, et see raamatuke aitab kööginõial leida oma sisemise tarkuse ja empaatia. Nõiatarkused ei ole üksnes vahend saada soovitu, vaid abiks vaimsel avardumisel ja paremaks inimeseks kasvamisel.

Tere tulemast tagahoovitarkuste juurde!

KAS JA MILLAL ON MAAGIAT VAJA?

Toon kaks näidet.

Noor ja hakkaja pere sattus kogemata kahe suguvõsa vahelisse tülisse. Eks üks suguvõsa olnud nende enda oma, muidu poleks lool alust. Ise ei teinud noored aga midagi, mille pärast keegi oleks võinud neid sajatada. Konflikt oli tekkinud vanemate inimeste vahel. Kogu põhjus oli sajataja kurjuses, kadeduses ja skisofreenilistes ilmingutes. On aga üldteada, et üks korralik sajatus hakkab suguvõsas levima: emalt tütrele, isalt pojale… Nii ka seekord. Loo teine pool oli puuduliku mõistusega, aga juuksejuurteni kurjust täis, raevukas ja ülimalt keskendunud. Kui lisada pärilikud võimed, saame väga vastiku kompoti. Haige inimene ei mõtle selgelt, vihas võib ta sajatada kõige hullemat: surma.

Ning siis hakkas juhtuma… just noore pere tervisega. Arusaamatud ja piinarikkad haigused, mille põhjusi arstid seletada ei osanud. Ootamatud ja enneaegsed surmad, millele mingeid vihjeid ei olnud… Igale kõrvaltvaatajale oli selge, et see ei ole loomulik. Ühest õnnetusest välja rabeldud, langeti kohe järgmisse. Needus oli kilomeetri kaugusele näha.

Mida see noor pere ette võttis?

Mitte midagi.

Nad ei tulnud selle pealegi, et miski on valesti. Kõige rängemates õnnetusteski toetati teineteist, mindi ikka edasi, ei kurdetud. Ma ei tea, kas nad omaette vahel mõtlesid, et midagi on väga valesti. Igatahes teiste inimeste kõrvu need mõtted ei jõudnud. Ja kui inimene ise abi ei palu, ei ole ühelgi teadjal õigust vahele segada. Samuti pole mul õigust seda kadalippu üksikasjalikult ümber jutustada. Peaks piisama, kui ütlen, et katsumused, millest need inimesed läbi käisid, oleks käinud üle jõu kõige tugevamatelegi.

Mis siis lõpuks sai?

Mõne aasta pärast see sajataja suri – piinarikkalt ja jubedalt nagu kuri inimene ikka. Ja needus sai otsa.

Polekski nagu põhjust seda lugu rääkida, eks ole? Keegi ei palunud abi, keegi ei teinud midagi, konkreetset needust ei tuvastatud, kuigi see oli nõia pilgu läbi ilmselge.

See lugu näitab, et inimest ei saa murda. Kui needus satub vastamisi puhta ja tugeva jõuga, võib ta küll raputada ja väntsutada, aga ta ei võida. Lõpuks tuleb tagasilöök, mis tabab needjat ennast.

Ohvrile ilmselt on see katsumuste rada samuti vajalik: ühest küljest saab ta tugevamaks, teisest küljest – kui me räägime võlgadest ja karmast –, siis pärast sellist katsumust on inimene puhas kui prillikivi. Mis muidugi tähendab, et edasine elu kulgeb tal õnnelikult ja sirgelt.

Küllap lõppenuks see lugu kiiremini ja valutumalt, kui see pere oleks varakult abi otsinud. Aga siis ilmselt oleks jäänud neil endil midagi olulist läbi elamata, õppimata, puhastamata.

Sellepärast ei tohigi nõid sekkuda ega oma abi pakkuda. Kui ohver ise ei näe ega abi palu, järelikult peabki nii olema. Julm? Aga vaat seda, kas see on julm või hoopis vajalik katsumus, ei otsusta mitte meie maa peal oma mõistusega, vaid kõrgem jõud.

Teine lugu.

Naine, ettevõtja, tubli ja teokas inimene, hakkas äkki arvama, et keegi on talle needuse peale pannud. Tõenäoliselt oli lugenud liiga palju nõiaraamatuid.

Pöörduski ta minu poole, et needus kindlaks teha ja kõrvaldada. Needust aga ei olnudki. Mida saab nõid teha sellisel juhul, kui inimene ise on veendunud, et kõik kurjad jõud tema kallal on ja igast otsast närivad? Natuke saab. Puhastada tema energeetika, veenda, et „mida sa vastu ei võta, sellel pole ka jõudu sinu üle…“ Panna inimene mõtlema. Seda ma tegingi. Mõnda aega oli rahu majas, siis otsustas klient, et tal võiks ikka veel parem olla, ja pöördus teise nõia poole. Too aga kinnitas, et needus on olemas, seda muudkui uuendatakse ja värskendatakse ja see tuleb kiiresti ja kindlasti maha võtta. Võttiski. Tegi kõik oma parema äranägemise järgi, et abi palunud proua saaks probleemideta edasi elada.

Ent klient hakkas pärast seda justkui hoopis rohkem pihta saama, kes tema vaenlane on ja kuidas tegutseb. Luges kirjandust, käis koolitustel, oli igati vaimne, väga osav lugema kõiksugu märke, sealgi, kus lugeda midagi polnudki. See, et ta ise tegi rahaliselt ja suhete vallas rumalaid käike, ei puutunud asjasse.

Nii kõndiski meie loo peategelane ühe nõia juurest teise juurde ja muidugi sai igaühelt aina paremat abi, mis, ime küll, tema enesetunde järjest halvemaks muutis. Kui ta kolmandat korda minu juurde tagasi jõudis, keeldusin temaga töötamast. Ei ole võimalik aidata inimest, kes abi ei vaja. Mida sa ka ei teeks, ta tirib kõik endale tagasi. Ning mida „haritum“ ta maagia vallas on, seda hullem: täna töötad temaga, teed kõik selgeks, ta saab justkui kõigest aru, homseks aga on ta saanud nägemuse, et miski sai ikka valesti tehtud ja on väga halvasti mõjunud: uni on kadunud ja soolikad keerdus…

Mis sellest naisest edasi sai? Vaat seda ma ei teagi. Kui muinasjuttude lõppe meelde tuletada, siis „kui ta veel ära surnud pole, käib nõidade vahet edasi“.

Negatiiviga seotud lugusid on meie elus palju. Aga millest ma üldse räägin, kasutades sõna „negatiiv“? Nõialeksikas on see üldine määratlus kõige negatiivse kohta, mis inimese peale koguneda saab, alates sellest, mida ta ise enda peas ülemõtlemise teel toodab, ja lõpetades nõia pandud needusega. Negatiivil on väga palju alaliike, neid on põhjalikumalt käsitletud „Nõid annab nõu“ esimeses raamatus.

Tahtsin nende eeltoodud näidete varal ütelda, et üsna tihti juhtub nii, et inimene ise ei kahtlustagi negatiivi. Või vastupidi: näeb seda seal, kus seda pole.

Ning teha ei ole nõial, kes seda pealt näeb, eriti midagi. Abi anda tohib juhul, kui seda palutakse. Kui ohver ise abi ei küsi, siis ükskõik kui ilmselge ja julm see kõrvalt vaadates ei tundu, on see tema elukäiku kodeeritud ja tuleb omal jõul läbi teha. Ükskõik millise sekkumisega võime muuta lood hoopis halvemaks. Saatust juhivad kõrgemad jõud.

Ka siis, kui abipaluja on nõiast „targem“, ei tule asjast midagi välja. On inimesi, keda aidata pole mingit mõtet, sest nad tahavadki kannatada, neile meeldib nõidade vahet käimise protsess ja nad otsivad omale kannatusi tikutulega igast pisiasjast.

Kui aga raskused tunduvad üle jõu käivat, siis kuidas aru saada, kas olete läinud õige nõia jutule? Eks sisetunne pea ütlema.

Kui keegi on minu juurde tulnud, olen kõigepealt kasutanud ruune: võtan üheainsa ruuni ja see peab näitama põhiprobleemi, mille pärast inimene minu poole pöördus. Kui ruun annab õige vastuse, olen pädev aitama. Kui eksin, soovitan leida teine aitaja. Nii et enda kogemuse järgi soovitan sellisest süsteemist lähtudagi. Kui nägija on teile öelnud, miks te tulite, küllap ta siis ka aidata oskab. Kui aga hakkab ümmargust juttu heietama, on vähe lootust.

ALGAJALE NÕIALE VASTUTUSEST

Enne rituaalide ja loitsude juurde asumist tuleb rääkida kõige olulisemast – vastutusest – ja sõnastada reeglid, millest lähtuda.

1. Kõik me oleme kangesti kärmed kasutama abivahendeid, et hakkama saada. Kui raha otsas, laename ja pahatihti ei anna endale aru, kuidas kavatseme laenatud summa tulevikus tagasi maksta.

Maagiline sekkumine on nagu kiirlaen. Põhjendamatu ja läbimõtlemata laen toob kaasa pikaajalised kohustused ja piirangud, vahel ka palju pahandusi. Kui inimene on koostanud täpse graafiku ja sellest kinni peab, saab see rutem makstud, aga kui puudub kindel arusaamine oma teost, suurendab selline laen vaid probleeme. Mitte ainult laenuvõtjal endal, vaid ka tema lähedastel. Sama loogika kehtib igasuguse maagia puhul.

Niisiis: asudes tegema mingit rituaali, veenduge, et see ei hakka tööle bumerangina, tabades mõne aja pärast teid ennast, lüües aga lennates jalust maha inimesi, kes tahtmatult ta teele jäävad. Kontrollige seda oma abivahendi – kaartide, ruunide või pendliga, esitades küsimuse: kas see rituaal on hädavajalik? Kas see võib kahjustada mind või kedagi teist?

2. Kõige ohtlikum on armumaagia. Seda peetakse nõidade hulgas võrdseks needusega ja seda see ka on. See on ju suunatud nimeliselt kellelegi teisele, eesmärgiga muuta tema saatust, ilma et oleksite temalt selleks luba küsinud! Ühtlasi muudate nii enda ja veel mõne inimese saatust, nende elus oleks pidanud toimuma hoopis midagi muud, aga teie maagilise sekkumise tõttu seda ei juhtu. Kus aga midagi puudu jääb, sinna tuleb kindlasti miskit muud, mis üldjuhul ei ole eriti meeldiv. Maksta tuleb alati. Seda te ju tahtsitegi: muuta saatust ükskõik mis hinnaga. Kuid kunagi ei tea, kui kopsakad on intressid, mis tehinguga kaasa tulevad… Ja isegi kui maksate tagasi kogu summa, ei kao intressid kuhugi. Need kasvavad just niikaua, kuni laenuandja seda vajalikuks peab. Teie sealjuures kaasa rääkida ei saa. Tellisite? Võtke vastu! Intressid võivad olla täiesti ettearvamatud, näiteks: mees muutub alkohoolikuks, vägivaldseks, majja tuleb vaesus ja te ei pääse enam sellest nõiaringist. Pahatihti jääb „võlutud mees“ voodihaigeks, kannatate ise ja kannatavad lapsed ja lapselapsedki, sest teie enda loomus ja harjumused muutuvad, olete loonud mustri järeltulevatele põlvedele. Aga kes on süüdi? Ikka ise. Soovisite meest „päriselt endale“ ja saite…

Kui ihkate armastust, paluge seda ainult enda nimel: et soovite leida kaaslase, keda te armastate ja kes teid armastab. Soovige osata armastada, olla väärt armastust. Aga ärge iial küsige nimepidi: tahan seda meest/naist. Jah, te võite ta saada. Kuidas, seda otsustatakse kõrgemal, ja see otsus võib olla ootamatu, karm ja muutmatu.

Armumaagiat tagasi keerata on äärmiselt raske, mõnikord isegi keerulisem kui needust eemaldada.

3. Sama jutt kehtib üldisemalt: mitte kunagi ei tohi ühtegi rituaali, mille tulemusena soovite midagi saada, teha seotuks teise inimesega. See reegel kehtib kaitserituaalidegi kohta. Isegi kui teil on vaenlane, kellele soovite tagasi saata kõik halva, ärge eales tehke seda nimeliselt. Seeasemel pange endale – või kellelegi teisele, kes teie abi on palunud – peale „kaitse tagasisaatmisega“: soovige, et halba teha üritajale läheks kõik tagasi täpselt sama mõõduga.

4. Ükskõik mis rituaali tehes mõtelge hoolega järele, et see ei puudutaks mitte kedagi teist peale teie enda. Ka head soovides saab korraliku käki keerata. Võtame siinkohal näiteks ühisloitsimised kas mingite sündmuste mõjutamiseks või kellegi aitamiseks. Igal osavõtjal on erinev ettekujutus sellest, mis peaks toimuma. Pahatihti valitakse ühisloitsuks mõtlematu sõnastus. Välja tuleb puder ja kapsad. Nii et igasugustest maagilistest ühisringidest hoidke parem heaga eemale.

Erand on lähisugulase aitamine – juhul, kui ta ei ole võimeline ise abi paluma, haigusest tervendamisel näiteks.

On veel üks suur erand: ema saab alati ravida oma last. Alla kaheksa-aastast tohib aidata lapse nõusolekuta, ent suurema käest peaks juba luba küsima

5. Kui abivajaja on täiskasvanu ja kontaktivõimetu, peaks meie palve sisaldama mõtet, et „abi tuleks haigele parimal võimalikul moel“. Sest meie visioon asjast ei pruugi lähedast rõõmustada, näiteks kipume paluma, et liiklusõnnetusse sattunud inimene ellu jääks – ükskõik mis hinnaga, aga see hind võib olla talle liiga kõrge maksta. Selline sõnastus tähendab kogu otsuse üleandmist kõrgemate jõudude kätte, seega tuleb tulemusega leppida.

6. Samamoodi – et „abi tuleks parimal võimalikul moel“ – on mõistlik paluda ükskõik mida. Eriti olulised on need sõnad siis, kui te peate sekkuma millegi väga suure mõjutamisse, millest võib sõltuda inimeste saatus. Kui teete lihtsaid koduseid rituaale, pole neid vaja.

7. Maailma mõjutamise kõige puhtam ja sobivam vorm on palve. Paluge siiralt ja südamest, omaenda sõnadega, otse kõrgemate jõudude poole pöördudes, et muutused tuleksid kujul, mis on parim igale asjaosalisele.

Kasutada saab ka loitse, aga need on tegelikult ohtlikumad. Loitsuga deklareerite oma nõudmised ja kutsute appi väed. Need soovid võivadki täidetud saada, kuid jälle: järelmaksuga.

Ma ei püüa kedagi hirmutada, vaid asju lahti seletada, et oskaksite näha oma tegevuse tagajärgi enne, kui pahandus tehtud. Kindlasti tuleb hiljem välja, et rääkisin kurtidele kõrvadele, ja ikka leidub keegi, kes ei viitsi vastutuse reegleid lugeda, vaid haarab esimese loitsu järele, mis tundub sobivat, ja teeb ära. Sellepärast ei saa ma päris kõike siin teile avaldada.

Aga kohe lähen konkreetsemaks. Kuid enne on hädavajalik, et istuksite korraks omaette ja mõtleksite järele: on teile seda tõesti vaja?

MILLINE ON TEIE ALTAR?

Niisiis, te olete nõid. Ilmselt algaja, sest milleks teile muidu mu raamat.

Alustame elementaarsest: mis peaks olema ühel korralikul nõial alati käepärast? Võib näiteks juhtuda, et taevas on täiskuu, teil on tarvis kiiresti teha rituaal, aga poodidest polegi nii lihtne vajaminevat leida. Varuge kõik vajalik ja mõtelge läbi, kus te seda varandust hoiate. Soovitavalt võiks teie nõiaaltari aluseks olla sahtlitega kummut või mõni muu kinnine hoiupaik, mis on kaetud erilise linaga (näiteks kirikupoest soetatud altarilinaga).

Mis käib altarile?

1. Kõige tähtsamal kohal on kaitsjad, minu puhul ikoonid ja krutsifiksid. Ikoone kasutasid vanaaegsed ravijad oma töös pidevalt, muidugi võib kaitsjaks olla vana piibel või midagi nüüdisaegsematki.

2. Altariküünlad. Neid töös ei kasutata, nende koht ongi ainult altaril, põlema pannakse need vaid altari enda pühitsemiseks.

3. Tavalised vaha- või kirikuküünlad kenas karbis. Küünlad koguvad seal väge, et neid hiljem töös kasutada. Väiksemad töövahendid, näiteks kirikuküünalde jalad, mida saate endaga kaasa võtta.

4. Nuga. Mitte see igapäevane nuga, mida kasutate ravimtaimede kogumiseks ja muuks sääraseks, vaid eriline, maagiline nuga. Vaja läheb seda põhiliselt puhastuse käigus, negatiivi äralõikamiseks.

5. Luud. Enda tehtud luuake, kus on soovitav kasutada üheksat liiki puuoksi. Milliseid just, on individuaalne ja loetelu ma siin ei anna. Luuda kasutatakse rituaalsel puhastamisel, see võib asendada nuga. Luua põhifunktsioon on negatiivi maha-, väljapühkimine. Luud peaks olema väike ja silmatorkamatu. Väe saab teie luud, kui sellega aeg-ajalt surnuaias haudu pühite. Pole tähtis, kas pühite oma esivanemate haudu või vanu, mahajäetud kalme.

6. Teie isiklikud töövahendid: olgu need kaardid, ruunid või mis iganes. Nendegi koht on altaril.

7. Kelluke: õhu puhastamiseks, soovitavalt olgu ka see kiriklikku päritolu, neid valmistatakse kloostrites käsitööna ja vahel leiab neid nii internetist kui ka kirikupoest.

8. Uhmer ravimtaimede ja segude peenestamiseks. Ja muidugi selline uhmer, mida kasutate ainult oma nõiatöös. Tavaline köögiriist las jääda ikka sinna, kus tema koht.

9. Eriline plaat või alus oma töövahendite väestamiseks ja käivitaja. See on maagiliste märkidega, sobivast materjalist alus, millele saate asetada laadimist vajava töövahendi. Millised märgid seal on, on teie enda tunnetuse küsimus, kuid kõige alus on pentagramm, viisnurk. Käivitaja on aga ese, millega alus tööle pannakse ja hiljem peatatakse, see võib olla näiteks erilisest puust või luust sau. Käivitamiseks ongi märgid, peatamiseks kasutatakse neid märke vastupidises järjekorras. Rohkem ma ei lobise, selle põhjal peaks igaüks, kel arengupotentsiaali, suutma endale sobiva variandi välja töötada.

10. Kui kodunt välja tööle lähete, võib kaasa võtta eri peeglikesed – oleneb, mida te täpsemalt teete.

11. Pudelike või karikas pühitsetud veega. Sobib näiteks kaunistatud tume pudel või vanaaegne hõbekann või karikas.

12. Sool. See on see eriline sool, mida kasutate rituaalides, kohe räägin sellest lähemalt.

13. Kalmistumuld. Kellele see ei sobi, ei pea seda tarvitama, aga kui teete kas endale või kaasinimestele puhastust ja kaitset, on just see väga väekas abiline, millega peatada kõige raskem negatiiv ja panna võimsaim kaitse. Muidugi peab selle kasutajal piisama väge ja sisetunne ütlema, et see on talle lubatud. Eks igaüks ise tea, mida ta oma altaril veel vajab. Mina tegin selle nimekirja oma vajadustest lähtudes ja kellegi teise puhul ei pruugi see üldse paika pidada.

Kui teil altar juba on, tuleb seda hooldada ning sageli kontrollida ja puhastada. Väikseimgi muutus altaril annab märku maagilisest ebakõlast. Kontrollige aeg-ajalt altariküünlaid põletades ja leeki jälgides, kas leek on puhas ja selge. Sel juhul võite lugeda sobiva palve või soovisõnad ja küünlad kustutada. Kui aga küünal suitseb ja praksub, on tarvis ette võtta puhastus – nii füüsiline kui ka maagiline. Altaril olevaid esemeid tuleb sageli tolmust pühkida või pesta ja tagasi pannes alati natukeseks ajaks süüdata küünlad. Kui aga peate põhjalikumalt puhastama, võib see protsess mingis mõttes sarnaneda kodu puhastusega, kuid alati kasutage seejuures oma altaril kaitsjana seisva eseme väge. Kui see on ikoon, pöödugegi selle kaitsepühaku poole; kui see on näiteks pihlakane rist, paluge pihlaka kui kaitsja ja maaema abi.

VEEL TÖÖVAHENDITEST

Vaatleme nüüd veel täpsemalt teie töövahendeid.

1. Küünlad. Valged peavad alati olemas olema, värvilisi võib hoida varuks, aga hankida ka vajaduse tekkides. Kuid kindlasti olgu tagavaraks vahaküünlaid: ostetud kirikuküünlaid või siis isetehtuid. Mida looduslikumast materjalist teie küünal on, seda paremini ta toimib. Kui olete maausku, tuleks muidugi küünladki endal valmistada. Kiriklike palvete järgi seatud loitsude puhul on aga parimad pühitsetud kirikuküünlad. Modernne, linnastunud nõid ei vaja ühte ega teist, talle sobib kõik, mida kaubandus pakub.

2. Sool. Sobib tavaline hall jäme kivisool. Erilistes rituaalides on vaja musta soola, see on eriline vulkaanilist päritolu roosakas-hallikas sool, mis lõhnab väävli järele, selle puudumisel võib kasutada söega värvitud soolalaaste, mida kaubandusest kergesti leiab. Kasulik on hoida kodus ka meresoola. Lihtsat, jämedat soola. Aga peen sool ei sobi! Kui see reegel meeles pidada, leiate sobiva soola toidupoest, võite muidugi kiigata ka maagiapoodi.

3. Vesi. Loomulikult saab vett kraanistki, aga vahel on vaja pühitsetud vett, allika- või jõevett. On olemas elav vesi ja surnud vesi, neist teeme juttu järgmises peatükis. Et teie säilitatav vesi ei rikneks, lisage sinna tükike hõbedat. Vesi seisku altaril, soovitatavalt hõbe- või kristallanumas, aga vett sobib säilitada külmkapiski. Pühitsetud vesi ei rikne ja seda võib hoida altaril avatud anumas. Allikavett tuleks sagedamini uuendada, pühitsetud vesi säilib väga kaua värskena, koguni paar aastat. Kui teie veele on tekkinud ebameeldiv lõhn, on midagi valesti ning teie altar ja te ise vajate korralikku puhastust ja pühitsust.

4. Süsi. Tavaline puusüsi, et vajadusel kiiresti tule üles saaks.

5. Tugev valge või käsitööpaber jooniste või loitsude tarvis.

6. Kirjatarbed: joonlaud, sirkel, nurgik. Tavalised harilikud pliiatsid eri tugevusega. Ja klassikaline sulepea – sulg kepikese otsas nagu vanasti. Või linnusulg (eriti hea on hanesulg) tähtsate kirjade kirjutamiseks. Võite koguda eri lindude sulgi eri vajadusteks ja oma loitsule või talismanile jõu andmiseks.

7. Pintsel – naturaalsetest loomakarvadest. Maagiliste märkide joonistamiseks instrumentidele või talismanidele. Väga head on Hiina kalligraafiapintslid.

8. Must veekindel tint. Nõiad teevad tindi tihti ise, panen teile käesoleva peatüki lõppu kaks retsepti.

9. Eri liimid, traditsiooniline želatiini-, kala- või kondiliim, aga vaja võib minna ka sünteetilisi liime või eboksiidvaiku, kui näiteks on vaja kinnitada kivi ripatsile või talismanile.

10. Kompass. Vahel on rituaalide puhul nõutud väga täpset ilmakaarte jälgimist, eriti kui kavatsete rituaali sooritada looduses.

11. Värvid: must ja valge. Parim on keraamikale mõeldud värv, see kannatab kõrget kuumustki.

12. Õmblustarbed: niit, nõel, sõrmkübar, käärid. Kindlasti karp nööp- ja haaknõelu. Kõiki neid asju võib muidugi kasutada muudel eesmärkidelgi, sest nad ei ole pühitsetud ega oma maagilist jõudu enne, kui neid pole sel otstarbel tarvitatud. Rituaalis pruugitud asja pole aga mõistlik enam tarbeesemena kasutada.

13. Hea tugev linane niit tahtideks, kui teil on kavatsus ise küünlaid valmistada.

14. Terav nuga. Peale rituaalinoa (millest tuleb täpsemalt juttu edaspidi) on teil tarvis ühte head tugevat ja teravat tööriista, millega lõigata ravimtaimi, teritada pliiatsit.

15. Tulekindel priimuse alus, et vältida kuumakahjustusi või tuleohtu, kui altaril midagi põletate.

16. Priimus või väike gaasipõleti, millele saab asetada nõu, mida on vaja kuumutada väikese koguse nõiajoogi või segu valmistamiseks.

17. Mitmekesine valik pudelikesi ja purgikesi, kuhu panna valmis eliksiirid. Oleneb retseptist, vahel on vaja läbipaistvaid pudeleid, kui seda rituaalis on nõutud, näiteks nõiapudeli tegemiseks. Salvide, leotiste ja eliksiiride säilitamiseks sobivad kõige paremini värvilised pudelid-purgid. Veel olgu olemas värvilised infokleepsud, mida pudelitele kleepida.

18. Naturaalsed linased või siidist ribad kotikeste või nukkude valmistamiseks. Nukke võib meisterdada muidugi igasugusest materjalist, välja arvatud ravinukud, mis täidetakse ravimtaimede seguga ja peavad olema looduslikust kangast. Peale nende läheb tarvis linte, nöörikesi ja takku.

19. Savi küünlaaluste, ruunide ja amulettide valmistamiseks. Võib osta või otsida loodusest.

20. Naturaalne mesilasvaha küünalde ja voltide tarbeks. Mis need voldid on, sellest teeme juttu edaspidi.

21. Liiv. Täiesti tavaline puhas jõeliiv ehk liiv, mida on uhtunud voolav vesi. Eriti hea on võtta liiva allikast. Läheb vaja kuumutamise alusmaterjalina, aga osa rituaale nõuab samuti liiva.

See siin pole teps mitte nimekiri nõia maagilistest abivahenditest, ehkki neistki räägime edaspidi, jutu käigus siin ja seal. Nimetasin üksnes asjad, mida tihti vaja läheb.

Oleneb sellest, mida ise praktiseerite, selle järgi valite abivahendidki. Uuemal ajal on moes kristallid, viirukid, ravimtaimekimbud põletamiseks, aga need jätan siinkohal tähelepanuta sel lihtsal põhjusel, et neid selle raamatu kontekstis eriti vaja ei lähe.

KUIDAS TEHA TINTI?

Vanasti anti kallile inimesele kaitseks kaasa käsitsi kirjutatud palve, selliseid müüdi kloostrites ja kirikutes.

Kui me tahame nii tähtsa dokumendi ise teha ja soovime, et see näeks välja võimalikult arhailine ja autentne, kasutame käsitööpaberit ja eriti kauni tulemuse saamiseks isetehtud tinti.

Must tint

Kõige sagedamini leiab maagilistes rituaalides kasutust must tint. Seda on lihtne kodus valmistada, vajate järgmisi koostisosi:

1 tl kummiaraabikut (seda leiate kunstitarvete poest)

½ tl tahma, mida võite ise valmistada, hoides taldrikut küünla kohal, võib kasutada ka peenestatud sütt või söetablette

1 munakollane

spl mett

Segage omavahel munakollane, kummiaraabik ja mesi. Lisage tahm või süsi. Tulemusena saate paksu pasta, mida võib säilitada suletud anumas ja toatemperatuuril. Tarvitamisel lisage veidi leiget vett, kuni saavutate sobiva konsistentsi. Segu võib veidi soojendada, aga sellega olge ettevaatlik: soojendamine küll parandab tindi omadusi, kuid laske vedelik siiski ainult leigeks, muidu on pärast ebamugav selle tindiga kirjutada.

Pruun tint.

Selle valmistamiseks vajate:

4 tl musta puruteed või 4–5 teepakki

1tl kummiaraabikut

½ kl keeva vett

Kallake teepulber veega üle ja laske tõmmata umbes 15 minutit. Siis suruge sellest segust välja võimalikult rohkem vedelikku, lisage kummiaraabik ja segage, kuni saate ühtlase lahuse. Kurnake tint läbi, et saaksite ühtlase paksu pasta, ning laske sellel jahtuda, enne kui panete purki või pudelisse.

Tindi tegemiseks on veel palju võimalusi: kes kasutab näiteks tindiseeni, kes mustikaid, kes tammetõrusid või nõge.

Nüüd jääb veel otsida ehtne hanesulg ja oletegi valmis kirja panema eriti olulisi ja võimsaid loitse.

RÄÄGIME VEEST

Muinasjuttudes, eriti slaavi rahvaste omades, saadetakse kangelane sageli tooma eluvett. Kuidas see tegelikult käib? Ja mis on eluvee vastand, surnud vesi?

Elav vesi on see vesi, mida ammutatakse koiduajal rohule tekkinud kastepiiskadest. Kastepiisku korjatakse niiviisi terve suve jooksul ja kogutakse pudelisse settima, et igasugune tolm ja liiv põhja vajuks. Siis kallatakse vesi ümber nii, et sade jääks puutumata. Selline vesi on niisama hea kui pühitsetud vesi, aitab iga haiguse puhul ja leiab kasutust maagiaski. Säilitatakse tumedas klaaspudelis jahedas kohas.

Palun mitte segi ajada elavat vett allika- või muu voolava veega, mida samuti saab nimetada elavaks! Kui rituaalis on kirjas „elav vesi“, käib jutt ainult sellest ega millestki muust!

Niisuguse vee tervendavad omadused on vanarahvale ammu teada. Eks sellest tulene komme hommikul end kastega pesta, et nägu ikka noor ja sile oleks.

Surnud vesi seevastu kogutakse surnuaialt, soovitavalt pärast vihma. See on vesi, mis on kogunenud nõgusatesse anumatesse, võib olla ka kalmistuvaasidesse jäänud vesi. „Pahad“ kasutavad seda vett igasugu imelike asjade kordasaatmiseks ning sellest me pikemalt ei räägi.

Kuidas vesi täidab soovid

Õhtul enne magamaheitmist täitke klaas veega. Sulgege silmad, jooge pool klaasi vett ära, sealjuures endale kinnitades: „See on kõik, mida vajan, et lahendada probleem, millest mõtlen“.

Ülejäänud vesi pange klaasiga öökapile, katke kinni, heitke voodisse ja magage. Hommikul ärgates korrake protseduuri ja jooge klaas tühjaks.

Vastus võib tulla unes, juba samal ööl. Kui nii, siis juues hommikust vett, tänage.

Vastus võib tulla ka järgmisel päeval, näiteks kohtate vajalikku inimest, või järgmisel ööl või mõtetes. Olge tähelepanelik enda siseilma ja ümbritseva maailma suhtes, oodake vastust.

Juues tuleks hoida klaasi kahe käega, nimetissõrmede vahel, sellisel moel on tehnika efektiivsem. Loomise energia, millega programmeerite oma soovi täitumise, koondub nimetissõrme, väesõrmust kantakse samuti just nimetissõrmes. Klaasi võib muidugi hoida ka ühe käega, aga kahe käe vahel toimib rituaal paremini. Kui ajate samal ajal sõrmed harali, lasete veel suuremal hulgal energial veeni jõuda.

Seda tehnikat kasutatakse ainult ühe vastuse saamiseks, seega esitate ainult ühe konkreetse küsimuse. Kui saate vastuse, võite selle tehnika appi võtta järgmiste probleemide lahendamiseks.

Soovi sõnumine

Üks kõige lihtsamaid soovide täitmise rituaale. Peaasi on täpselt ja lihtsate sõnadega vormistada oma soov, et ei hakkaks toimuma midagi, mida te ei taha.

Kasutada tuleks sulavett. Talvisel ajal on sellega lihtne: on võimalus võtta värskelt sadanud ja täiesti puhast lund, mis on parim. Muul ajal aga saab panna tavalist kraanivett kausiga sügavkülma, kuni see jäätub, siis võtta selle uuesti sulama. Kui on sulanud küllaldane kogus vett, viskate allesjäänud jää või lume ära, tekkinud vett aga kasutate rituaalis.

Võtate paberilehe ja kirjutate sinna oma soovi, näiteks: „Olen meeldiv ja ihaldusväärne naine ja tõmban ligi armastuse energiat. Minu mees leiab mind“.

Asetate sellele paberile klaasi veega. Hõõrute pihke teineteise vastu, siis eemaldate käed teineteisest niipalju, et tunnete energiapalli pihkude vahele. See on tunne, nagu oleks käte vahel energiakeha. Justkui pall. See on teie energia. Pange pihud ümber klaasi, seda puudutamata, ja korrake seda, mis paberile kirjutasite. Kujutlege ja tunnetage.

Siis jooge vesi ära.

Korrake seda rituaali hommikul ärgates ja õhtul magama minnes. Piisab ühest korrast, aga mõlemaks protseduuriks sulatage vesi vahetult enne rituaali. Kuuseis ei ole oluline, aga muidugi võite seda teha kasvava kuu ajal, andes sedasi rituaalile väge juurde.

Väsimuse vastu

Teinekord juhtub, et väsimus vajub nagu kott pähe, jõud on kadunud, olete endast kõik andnud ja energiast täiesti tühi…

Võtke klaas vett. Kraanist sobib ka, peab olema voolav vesi, kuid veel parem, kui leidub allikavett. Lugege veele sõnad peale ja võtke seejärel (väikeste sõõmudena) 40 lonksu. Jõud taastub kiiresti, väsimus läheb üle.

(Loomulikult ärge unustage, et krooniline väsimus nõuab siiski uurimist, see loits on kiire abi ega aita haigusliku väsimuse puhul.)

Sõnad on aga sellised:

„Emake maa, sa oled tugev,
oled laadinud vee oma jõuga,
annad selle mulle vastu võtta,
jõuetus ja väsimus maha matta.
Nii ma ütlen ja nii saagu!
Aamen.“

Kuidas vabaneda hirmust?

See rituaal eeldab, et teil on võimalus minna madala jõe või oja äärde, mida saab jalgsi ületada.

Enne koitu võtke allikast vett sobivasse nõusse (see võib olla ükskõik milline) ning kolme päeva jooksul peske hommikuti nägu selle veega. Kasutage kogu aeg sama vett, midagi ära ei kalla. (Vett võib säilitada lihtsas keeratava kaanega purgis.) Kolme päeva möödudes minge jõe või oja äärde ning sammuge sellest veeanumat käes hoides läbi nii, et jõe läte jääks teist paremale, suue aga vasakule, see tähendab, et vesi voolab paremalt vasakule, kui näoga vee poole olete. Minge jõkke, umbes keskel olles kallake pesemiseks kasutatud vesi jõkke ja ütelge:

„Vee valan ära, hirmud lasen lahti. Voola, jõgi, merre, minu mured kaasa vii. Mina (nimi) lähen siit puhta ja rahulikuna, ei muretse tühja ja vastiku asja pärast. Nii ma ütlen ja nii saagu! Aamen.“

Kodus loputage kasutatud veenõu üle ning 24 tundi hoidke selles soola ja meresoola segu, see puhastab viimased jäägid. Sool viige pärast prügikasti.

Õige mehe kutsumine

Koguge vihmasaju ajal vett, mitte räästast ega tünnist, vaid otse vihmavalingu all kaussi hoides. See vesi sobib hommikuseks pesemiseks, teeb ilusaks, puhtaks ja värskeks. Vallalisel naisel aitab see vesi leida sobiva mehe ja pereõnne.

Selleks tehke vee kohal kolm ristimärki ja ütelge:

„Jumal andis vee, vesi sadas otse taevast minu, (nimi) peale, pesi mind puhtaks, andis ilu ja tervist. Anna mulle, jumalik vesi, mulle sobiv kaasa. Aamen.“

Universaalne kaitse kodule

Seda sobib kasutada, kui teate või kahtlustate, et keegi teeb teie vastu mingeid maagilisi toiminguid, kardate, et teie peale võidakse panna needus või on juba pandud. Kergematel juhtudel on see kaitse abiks, kui aga on tegemist tõsise, nõia pandud needusega, ei pruugi te ise sellega hakkama saada. Kaaskodanike kurjade soovide ja pobisetud sõnade vastu aitab küll!

Päikeseloojangu ajal ammutage kaevust vett ja lausuge loits otse kaevu, nii et tekiks kaja:

„Ei võta enda jaoks, ei palu uhkuse pärast, vaid oma peret kaitsen, oma kodu hoian. Nii saagu!“

Vett säilitage ämbris, soovitavalt kaanega kaetuna, hommikuni sealsamas kaevu juures. Oodake päikesetõusu ja esimeste kiirte all kallake vesi ämbrist läbipaistvasse, veel parem, kui kristallist anumasse. Kujutage endale ette, kuidas vesi muutub kuldseks ja omandab võluvõime.

Pärast sõtkuge selle veega savi, lisades tavalist jahu ja kirikuküünlast sulatatud vaha. Tehke ühtlane sile pallike, ise rääkides:

„Ilma otsa ja ääreta, südamest südamesse, kaitse ja hoia! Ja nii jäägu alatiseks! Aamen.“

Pallike kuivatage päikese käes, vahel seda loitsitud veega niisutades ja siludes. Kui pallike kuiv on, peitke see oma kodus nii, et võõras silm ei näe. See hakkab kaitsma teie kodu igasuguse halva eest. Pallike on selline kaitsevahend, mis on alatine ega vaja uuendamist. Uus teha tuleb ainult juhul, kui teie kuul on hakanud pudenema või päris katki läinud. Kui kolite aga uude koju, võite vana pallikese tänades maha matta ja teha uue kodu tarvis uue.

Vesi viib kurbuse

Kui teil on lein või seljataga lahkumine armastatud inimesest, aitab samuti veemaagia.

Õhtul pärast päikeseloojangut võtke väiksem peegel, asetage see kergelt kaldu ning kallake peeglile varem ette valmistatud vett, parem oleks allikavesi, aga sobib kraanist võetugi. Peegli alla asetage nõu, kuhu vesi voolata saab. Kuni vett valate, rääkige endale:

„Ei muretse, ei leina, pisaraid ei vala. Pime öö, vii minult lein sinistesse kaugustesse. Kui koidik saabub, siis minu lein vaibub. Nii saagu ja nii jäägu igavesti! Aamen.“

Selle veega peske õhtul nägu. Vesi kallake kraanikausist alla või viige majast eemale. Hommikul on tunduvalt kergem olla. Kui on tunne, et oleks vaja korrata, valmistage uus vesi.

ENERGEETILINE NÄPPAMINE

Olen natuke hädas sõnasõnalise tõlkega, venekeelse sõna kradnik asemele sobib eesti keeles mu meelest „näppaja“, see annab asja olemuse paremini edasi kui „varas“.

See on niisiis teie energia negatiivne mõjutamine eesmärgiga võtta endale miski teie elust: olgu see raha, edu, tervis või armastus, aga ka lihtsalt eluenergia.

Energeetilise näppamise tunnused on samad nagu needusel.

1. Probleeme sajab kaela igalt poolt ja teist endast olenemata.

2. Jõud kaob, tervis halveneb.

3. Teid hakkavad põhjuseta ärritama kõige lähedasemad inimesed.

4. Meeleolu muutub kiiresti ja ootamatult.

5. Uni on rikutud, pidev kurnatus, arusaamatud valud kehas.

6. Kõik seni saavutatu kaob, sulab kokku, kõik katsed olukorda parandada ebaõnnestuvad.

7. Teid tabavad materiaalsed kaotused, raha pudeneb sõrmede vahelt.

8. Silmade ümber tekivad sinised varjud, pähe tuleb halle karvu.

Siinkohal tuleb mainida, et kõik või mitu neist tundemärkidest peaksid sel juhul avalduma koos, mitte kunagi ei saa pidada näppamise märgiks ainult tervise halvenemist või üksnes unehäireid. Kõige kindlam märk on aga oma tahte kadumine. Te elate masinlikult ja küsite vahel: milleks see kõik? Te ei saa enam aru, mida ise oma elult soovite.

Energeetiline näppamine on võimalik mitmel viisil. Seda saab teha kaugelt, ruunide abil. Sokutada teie elamisse mingi eelprogrammeeritud eseme. Kasutada rituaalis teie fotot või nõndanimetatud volti (sellest hiljem täpsemalt). Sellepärast ei ole soovitav riputada oma, eriti aga laste fotosid avalikku internetti – kunagi ei tea, kes ja milleks neid ära kasutada võib. Eriti lapsed oma tulvava puhta energiaga on väga atraktiivsed ja samal ajal ülivastuvõtlikud igasugusele energeetilisele näppamisele. Las isiklikud fotod olla nähtavad ainult lähedastele sõpradele!

Mis on volt?

Siinkohal ongi aeg rääkida, mis see volt on. Kui ei ole käepärast fotot, mille kaudu inimest mõjutada, näiteks tema energiat näpata, tehakse savist või vahast inimesekujuline nukk, selle võib valmistada ka niisama paberist välja lõigates. Edasi antakse kujule nimi: kas kraabitakse või kirjutatakse peale. Palun seda mitte segi ajada maagiliste nukkudega: volt valmistatakse ainult üks kord kasutamiseks. Olenevalt rituaalist see hiljem kas hävitatakse või peidetakse kuhugi, kust keegi ei leia. Väga palju kasutatakse sellist moodust armumaagias. Juba teate, mis mina sellest arvan… Olen teid hoiatanud.

Volti annab tegelikult tarvitada headel eesmärkidelgi, näiteks kaugravis võib sellest palju abi olla.

Ettevaatust, kogunemine!

Energiast saab lahti ka spirituaalsetel üritustel ja koolitustel. Minu praktikas on esinenud küllalt juhtumeid, kus energiat võetakse mingi massimeditatsiooni või rituaali käigus. Seda energialeket kinni saada on keeruline ja vahel lausa ohtlik. Pealegi on inimene siis üsna tahtetu ja oma tahte puudumisel ei ole kõrvalt kellelgi võimalik midagi mõjutada.

Nii et mõtelge enne hoolega läbi, kui rühmadega liitute. Mina soovitan igal juhul iseõppimist. Te ei tea iial, kes istub saalis teie taga või mis kavatsused on teie juhendajal. Nagunii kipuvad sellised üritused olema kerge raha saamise projektid. Halvemal juhul muutute kellegi marionetiks, millega manipuleerida.

Aga vaadates, kui suur tung valitseb maagiateemalistele koolitustele, pole teha muud kui käed rüppe lasta ja ütelda: „Saagu teie tahtmine!“

Näppamise lõpetamine

Võib proovida näppamist ise maha võtta lihtsal kodusel moel.

1. Suitsutage ruume kadaka, koirohu ja tüümiani seguga ning peske põrandad nende taimede keeduvee ehk soolveega, näitlikustades, kuidas negatiivne energia lahkub. Võib kasutada ka nende taimede segu sisaldavaid küünlaid.

2. Kui kahtlustate, et näppamine on täide viidud mingi eseme sokutamise teel, tuleb teil see ese leida, kasutada võib seejuures pendlit, küünalt, kuivatatud või värsket koirohtu. Pendlit tarvitada on lihtne ja vastus sõltub õigesti esitatud küsimusest. Süüdatud küünal ja ravimtaimekimbuke aga kõnelevad teiega oma suitsu kaudu – seda õpite lugema ja tõlgendama korduval katsetamisel. Kui leiate eseme, tohib seda puudutada ainult kinnaste, lapi või paberiga. Viige ese lõkkesse ja põletage, sõnudes: „Paha maha põletan, sõnad saadan tagasi, oma edu saan tagasi, paha mingu tegijale tagasi. Nii saagu!“

3. Tehke vanni eelloetletud taimede keedusega ja kujutlege, kuidas halva endalt maha pesete, lugedes loitsu: „Emake vesi, puhasta mu nägu, puhasta mu keha, vii kaasa nõidus, pese maha mu hädad, ebaõnn ja valu. Mingu sellele, kes saatis, mina saan enda oma tagasi. Nii saagu, nii jäägu!“ Kui teil ei õnnestu näppamist niimoodi lõpetada, pöörduge spetsialisti poole, kes teeks puhastuse ja annaks kaitse. Tuletan meelde, et kõik meie hädad ei tulene kaugeltki sellest, nagu oleks keegi meid ära nõidunud, näppamist alustanud. See kirjutis on mõeldud seletuseks, kuidas asjad käivad, puhul kui halb on juhtunud.

TUTVUME PÄÄSTIKSÕNADEGA

„Alguses oli Sõna…“ Nii algab vana testament. Sõnadel, nagu me teame, on suur võim. Mõnigi nõid kasutab neid nii-öelda päästikuna, et jõuda inimese alateadvuseni. Aga niisama hästi võime sõnu ära kasutada enda elus, oma elukäigu kujundamiseks. Kui arvate, et kõrgemad jõud kükitavad ümber laua ja mõtlevad spetsiaalselt teile välja takistusi ja haigusi, on teil suurushullustus. Ei, nad üksnes realiseerivad teilt tulevaid sõnadesse pandud mõtteid, ei enamat.

Mida me saame sõnadega ära teha? Väga palju. Allpool annan teile inspiratsiooni. Konkreetne sõna tuleb vajalikus olukorras kas valjult või mõttes välja ütelda, kas üks või mitu korda, kuidas soovite. Teised ei peagi aru saama, mis kontekstis te seda sõna kasutasite, see on teie isiklik võlusõna. Võite selle sosistada selja tagant või kasutada vestluses muu jutu hulgas, nagu ise soovite.

Et lapsed kuulaksid sõna: „korja kokku!“

Et lõpetada väikesed tüütud tööd: „järgmine!“

Et vabaneda valust ükskõik millises kehaosas: „muuda!“

Et vabaneda halbadest mõtetest: „lükka edasi!“

Et vabaneda üksindusest: „tule!“

Et vabaneda masendusest: „tähelepanu!“

Et vabaneda kiitlemisest: „lama!“

Et vabaneda ükskõik millistest ebameeldivustest: „kaitse!“

Et kedagi milleski veenda: „lülita sisse!“

Et paremini riides käia: „priiska!“

Et leida olukorrast väljapääs: „tehtud!“

Et leida ühine keel inimestega: „koos!“

Et leida endale vahend probleemipuntrast edasi liikuda: „edasi!“

Et lõpetada solvumine: „tänan!“

Et kõrgendada ambitsiooni: „edasi!“

Et teadvustada tulevikku: „kuula!“

Et köita kellegi tähelepanu: „auk!“

Et omandada hea maitse: „jäljenda!“

Et hoida tervist: „ole!“

Et saada ilusaks ja meeldivaks: „kiida!“

Et saada heaks kõnelejaks: „tegutse!“

Et midagi välja mõtelda: „omanda!“

Sõnu-päästikuid on väga palju. Kui hakkate neid kasutama, tekkivad nad ise teie alateadvuses, kui vajate abi. Korraliku tulemuse saavutamiseks tuleb neid alatihti korrata.

Esialgu on neid sõnu ehk raske meeles pidada, algul tasubki meelde jätta paar tükki, et veenduda nende jõus. Leidke need päästikud, mida teil päeva jooksul vaja läheb. Ja veel: looge omaenda päästiksõnad, unustamata neid endale pidevalt korrata. Järjekindlus on see, mis nende sõnade maagiat toetab. Kasutage neid ja tänage neid. Ärge võtke tulemust üksnes kokkulangevusena. Midagi eitades ei saavuta te midagi. Kui te maagiasse ei usu, ei saa te seda kasutada.

Head sõnaseadmist!

KURJA SÕNA JÕUST

Enamasti tajume negatiivse energiana kellegi teise inimese halbu mõtteid, tagarääkimist, vihaga öeldud sõnu… Tegelikult ei ole see needus. Aga kui võtame lendu lastud kurja sõna endale hinge, avame ennast. See tähendab, et me ise võtame selle sõna vastu ja muudame negatiivseks energiaks. Praktika näitab, et suurem osa juhtumitest, mis vajavad nõia abi, ongi just sellised: halb läbisaamine ämma, naabri, töökaaslasega, sõna on hinge võetud, kaitse on katki, ohver hakkab end halvasti tundma, ta lainepikkus on solvumisel ja enesehaletsusel.

Teisisõnu, tundub, et keegi kuri inimene on tahtlikult meile halba teinud. Tegelikult teeme seda ise. Olen palju rääkinud, et kui võtame kõike südamesse ja pidevalt üle mõtleme, muretseme, anname end vabatahtlikult pahasoovija võimusesse. Igal inimesel on olemas kaitse, aga millegipärast me oma kaitset pahatihti ei usalda.

Lihtne näide: naabrinaine on kellelegi rääkinud, et te olete lohakas ja halbade elukommetega. Rääkis ja läks eluga edasi. Jutt aga jõudis ringiga teieni ja te ei saa terve öö und, mõeldes, kuidas küll niimoodi võidi ütelda ja mida te nüüd tegema peaksite. Naabrinaine aga magab õndsa und ja on ammu selle teema unustanud. Selle unetu ööga oletegi oma loomulikule kaitsele andnud hoobi, löönud sellesse mõra… Jah, ei ole meeldiv, kui taga räägitakse, ja see teeb haiget. Ometi ei puutu see teisse, mida keegi jutu jätkuks lausunud on. Tuletage meelde: millal te ise viimati kellegi kohta kehvasti ütelnud olete? Väga vähesed suudavad elada nii, et üldse kedagi ei arvusta. Ning mis on lubatud teile, on lubatud igale teiselegi. Kui te olete jõudnud juba suhtepuntrasse ega tea enam, mida teha, ja tulete ja kurdate mulle, et teil on nii halb naabrinaine, teete ise täpselt sedasama: räägite seljataga halba.

Kõlab üsna karmilt, eks? Nagu oleksite ise süüdi… aga oletegi. Vastutav vähemalt. Miks te siis võtate enda kanda teise inimese kurjuse?

Jah, lihtne öelda. Ent kuidas teha nii, et see kurjus meieni ei jõuaks?

Enamasti võtab selliseid asju hinge tundliku ja veidi negatiivse eluhoiakuga inimene, kes nagunii mõtleb, et elu on talle ülekohut teinud. Nii et alustama peaks iseendast: vaagima oma suhtumist ümbritsevasse maailma. Leidma selles positiivset. Kui te olete veendunud, et kõik läheb elus halvasti ja kõik pilluvad teile kaikaid kodaratesse, ei saa teid aidata ka nõid. Olete endas sellise mõtteviisi kinnistanud ja sellest loobuda on oi kui raske. Ma ei räägiks, kui ei oleks nii palju just sel põhjusel tekkinud halba. Väga paljud inimesed usuvad, et neid rünnatakse pidevalt, jättes märkamata pisiasja, et nad ise sääraseid rünnakuid lahkesti ootavad ja vastu võtavad.

Kuidas muuta oma mõtlemist?

1. Olge ise kindel enda kaitse peale. See on olemas ja sellest piisab, et halba eemale hoida.

2. Suhtuge elusse kergemalt ja õppige halbu sõnu tagasi saatma. Kas või kohe vastates, et „oh kui kena, sulle sedasama“, „sulle paremat“, ja seejärel kogu teema peast visates.

3. Püüdke mõista, et kurjuski on omamoodi haigus, mis teeb omanikule valu. Kurjade sõnade lendusaatja on õnnetu inimene, kes oma pahatahtlikkuse käes vaevleb. Las ta siis olla, loodetavasti terveneb! Teie ei pea sellest haigusest osa endale võtma.

4. Lihtsaid füüsilisi kaitseviise teame ju kõik. Endalt negatiivse energia mahapesemine, peegli või haaknõela taskus kandmine – need toimivad, kui võtate neid tõsiselt ja pesetegi õhtul magama minnes endalt teadlikult maha kõik halva, mis teile päeva jooksul üteldud on, ega võta seda endaga voodisse kaasa. Piisab, kui duši all seistes või vannivett äravoolu lastes kordate: „Võõras mure (viha, sõnad, vaen) seljast maha, mina olen puhas! Nii saagu!“

Miks ma nii pikalt sel teemal peatun? Et teha selgeks, kui suur on inimese enda osa kõiges negatiivses, mis teda ümbritseb. Igasuguse negatiivsuse peame enne ise vastu võtma oma meeltes, mingit muud moodi ta meieni ei pääse. Ning kui juba vastu võtame, siis järjekindlalt korrates selle endas kinnistame. Inimloomuses on kõike halba muudkui peas keerutada, sellega ebameeldivat probleemi suurendades. Loitsudest ega muudest kaitserituaalidest pole abi, kui inimene ise oma negatiivsusest kümne küünega kinni hoiab. Absoluutselt kõik saab alguse meist endist. Nii, kuidas me maailma näeme, selline see ongi.

Jah, muidugi leidub sellist kurjust, mis on suunatud ja meelega tehtud, ent seda esineb üliharva. Ega te ometi arva, et keegi kuskil haudub mõtet teie elu ära rikkuda? Igaühel on tegemist iseendaga.

Just iseenda olemust vaagida on kohustuslik enne, kui loitsust abi otsida.

OHUTUSTEHNIKA ALGAJALE NÕIALE

Järgnev peatükk on mõeldud neile, kes on otsustanud nõiakunsti reaalselt kasutada, olgu lähedaste või iseenda aitamiseks. See info on kasulik tegutseval nõialgi meelde tuletada, eriti siis, kui olete lasknud end üleni kaasa haarata ja võtate oma tööd isiklikult. Selge pea ja reeglitest kinnipidamine toovad alati rohkem kasu kui tulipäine ja mõtlematu tegutsemine.

Niisiis, ohutustehnika reeglid. Mängin nüüd läbi olukorra, kus juba aitate kedagi teist, aga samad reeglid kehtivad iseenda abistamise puhul:

1. Ärge ülehinnake oma jõudu. Tehke seda, mida oskate, või ärge parem üldse alustage. Kuulake oma sisetunnet – kui see kahtleb ja kardab, ei ole te endas kindel. Kui teil aga on raudne teadmine, et „ahaa, just seda tuleb teha“, on asi õige ja hakake aga julgesti pihta. Ja hoidke jõudu kokku. Kunagi ärge võtke ette rohkem inimesi, kui teile jõukohane on. Abivajaja kannatab küll päeva või kaks, oma jõust võite aga ilma jääda pikaks ajaks. 2. Kõrvaldage kõik segajad, olgu kõrvalised helid või teie enda kärsitus. Tööd tehke ainult rahulikus meeleolus ja hea enesetundega. Protsessi kahjustavad nii head kui halvad ülepaisutatud emotsioonid, mis ei puutu asjasse. Igasugused tugevad tunded, kuid ka näiteks peavalu teevad teid vastuvõtlikuks ning käsil olev töö võib mõjuda isiklikult. Kui tunnete end rahutult ega suuda keskenduda, parem keelduge sel ajal rituaali läbi viimast.

3. Ärge kunagi võtke abivajajat isiklikult ega püüdke end tema olukorda panna. Vaadake teda kui klienti ja hoidke distantsi. Muidugi, teie soov aidata peab tulema südamest, ainult mehaaniline sooritus tulemust ei anna. Aga abivajaja probleemi endale võtta ei tohi.

4. Kui inimene tundub teile ebameeldiv, ärge püüdkegi temaga töötada. Talle leidub keegi teine, sobivam abiline. Ütelge otse: „Ma ei ole õige inimene aitama.“ Pole vaja häbeneda enda suutmatust, palju rohkem kahju tekkib, kui võtate ette vastumeelse töö.

5. Kasutage enne seansse abistavaid rituaale. Need aitavad keskenduda. Olgu see palve, mediteerimine, muusika, küünlad või vanniskäik. Kui need viivad teid õigele lainele, kasutage neid, kuid kui tunnete, et abi ei ole, ärge tehke midagi ülearust. Asja mõte on keskenduda iseenda tasakaalule, lubamata end kõrvalt mõjutada. Kliendi lugemine on sageli eksitav ja võib teid viia hoopis valele teele, kui te pole keskendunud.

6. Amuletid, väeesemed – rituaalide ajal tuleks neid kasutada. Olgu see kaitsev vöö, sõrmus, perereliikvia, kristall või mis iganes, millel on kaitsvad omadused. Seljataguse tõhus kaitse on selja peale keeratud rist: kui kannate risti, on lihtne pöörata see märkamatult rinna pealt selja taha, seda eriti juhul, kui tekkib kahtlus, et kliendil võib olla varjatud tagamõte või et tema peale on maagilisel teel pandud needus, mille mahavõtmisega võib kaasneda tagasilöök.

7. Vahel on mõistlik luua side abivajaja ja mingi eseme vahel, et ära hoida võimalikku vastulööki. Näiteks seostate abivajaja munaga (kurgi, leivaga) ning viite selle hiljem loodusesse. Küll linnud-loomad selle laiali tassivad. Mingil juhul ärge seda ise tarvitage! Mustlase needuse puhul kasutatakse abivajaja sümbolina sageli kivi, mis hiljem visatakse voolavasse vette, kus vesi selle puhtaks uhub. Niimoodi suunate vastulöögi mujale. Seda meetodit kasutatakse värske needuse puhul, kui selle tegija võib oma tööd kontrollida ja uuendada.

8. Seaduste järgimine. Võib teada suurel hulgal loitse ja rituaale, aga kui aru ei saa, kuidas need täpselt toimivad, toob see kaasa vead, mille eest hiljem maksate. (Eriti kehtib see kolmandate isikute reegli suhtes ja kordan selle üle: mitte kunagi ei vaadata ega mõjutata seda inimest, kelle nõusolek puudub.) Palumata ei tohi millessegi sekkuda, see kahjustab nii teid ennast, kuid eriti inimest, kelle jaoks („heast tahtest“) midagi teete.

9. Kui te ei suuda maagilisel teel probleemi lahendada, hinnake olukorda realistlikult ja arukalt. Võib-olla on inimesel raske, ravimatu haigus ja tema probleemi lahendamine käib teile üle jõu? Mina näiteks keeldun alati tööst deemonitega ja portaalide sulgemisest, häbenemata seda põrmugi. See ei kuulu minu oskuste hulka. Ennem soovitan inimest, kes sellega toime tuleb, ja võimalusel jagangi oma kahtlusi pigem temaga, kui et hakkan klienti hirmutama. Veel üks oluline asi: kui annate oma töö kellelegi üle, piisab, kui annate edasi ka oma mõtted selle kohta. See, mida peaks järgmiseks tegema või kuidas hiljem läks, ei ole enam teie asi. Rohkem pole vaja oma nina sellesse toppida.

10. Sidekanali sulgemine. See on üks tähtsamaid reegleid. Probleemi ei tohi enda külge siduda! Tehtud, unustatud. Kõige lihtsam viis selleks on tasu võtmine. Tasu suuruse määrate teie. Intuitiivselt. Pange tähele, et isegi kui tasu on antud, aga see tundub ebapiisav, mõjutab see tuntavalt nii teie enda kui edaspidi ka kliendi heaolu. Muidugi on spetsiaalseid sidekanali sulgemise rituaale, kuid need on algajale keerulised ja tulemus sama mis tasu saades. Tasu ei võeta oma lapselt ega veresugulaselt, sel juhul olete tasu juba saanud karmaühenduse kaudu. Aidates aga näiteks sõbrannat, tuleb teil tasu võtta, see võib olla sümboolne, kas või kommikarp.

11. Iseenda puhastus. Pärast seanssi on see kohustuslik. Kõige lihtsam viis on hoida käsi külma voolava vee all. Veel parem, võtta 10–15 minutit jahedat dušši. Raskematel juhtudel (needuse ja haiguse puhul) on vajalik puhastamine tulega. Rituaali järel tuleb käia toad läbi põleva küünlaga ja põletada viirukit. Küünal peaks põlema vähemalt pool tundi.

12. Psühholoogiline häälestatus – see on palju enamat, kui suudab saavutada ükskõik kui hea tehnika või kaitseelementide abil. Hirm tagajärgede ees tõmbab neid ligi. Väga palju oleneb sellest, kui palju te ise mõtlete võimalikele tagajärgedele.

Aga isegi kartmatud ei pääse mööda eelloetletud seadustest.

KOOSTÖÖ. AGA MILLISE JÕUGA?

Vahel tundub teile, et tahaksite kellegi abi. Aga missuguste jõudude poole pöörduda? Ei tea. „Mingisugune jõud ju peab mu ümber olema, ega mind ilmaasjata maagia poole tõmba“ – nii mõtleb enamasti algaja nõid.

Tavaliselt, kui see jõud on teist huvitatud, on raske jätta seda märkamata. Valitseb tunne, et teid „veetakse“, kaitstakse, tiritakse eemale millegi või kellegi juurest… Näete enamasti üht kindlat liiki unenägusid, teie intuitsioon tugevneb, te pole oma maailmatajus enam täna see, kes olite kuu või aasta tagasi. Kui olete veidigi tundlik inimene, tajute seda protsessi. Peab olema päris pime, et varjamatuid märke mitte näha.

Kui teid aga ei hoita, ei kaitsta, kuid tundlikkus aina tõuseb, ei tasu veel lootust kaotada. Võimalik, et kõrgemad jõud ootavad, millal te küpsete, kasvate. Kuni teie elus juhtub midagi, tavaliselt dramaatilist, mis käivitab nende sekkumise. Nii see kord on, et nõia elu ei ole kerge, eluraskused-kaotused on määranud saatus ja ühel hetkel toimub arenguhüpe, avanemine. Võimalik, et olete siis väga suures stressis, ehk isegi ebastabiilses seisundis, emotsioonid käivad üle pea ja… just sel momendil on võimalik jõududel koguni „pimedatele“ ilmuda. Kui need jõud tunnevad huvi teie vastu, pööravad nad teie elu pea peale ja te lasete nad sisse. Sellest on pikemalt kirjutatud meie nõiaraamatu esimeses osas, nii et põhjalikumaid seletusi leiate sealt.

Kas on mõistlik ise ühendust otsida?

Võib ikka. Pöörduge oma sõnadega, lihtsalt ja südamest, nii nagu oskate ja tunnete. Seejärel jälgige, kõrvad kikkis ja meeled erksad. Kui kõrgemad jõud on teist huvitatud, siis teile vastatakse. Mitte just alati avatud tekstiga, nagu mõnigi ootaks, aga vastus tuleb. Peamine on märgata, tunda ära vastused ja nende tagamõtted. Mina saan alati otsesed vastused, selle järgi teangi, et asi on õige, ja siis juba tegutsen autopiloodil, kuid see on individuaalne ja igaüks peab enda tee ise ära tundma.

Nii.

Pöördusite, palusite, aga teile ei vastata?

Ehk ei olegi seal kedagi? Alati on lihtsam mõtelda, et keegi juhatab, kaitseb ja aitab, ja sel moel saab vastutuse oma arengu eest tema peale panna.

Siis mõtelge, et ehk ei asugi teie jõud väljaspool, vaid hoopis teie enda sees? Ehk on väliste jõudude asemel mõistlik pöörduda sisemiste jõudude – iseenda poole? Ressurssi selleks on igaühes nagu ka jõudu seda arendada. Mõtelge sellele, mida te juba teate, oskate, suudate. Jah, see on raskem tee, võtab rohkem aega ja nõuab pingutusi. Palju rohkem, kui siis, kui keegi annab teile täidetud taldriku: hakka nüüd sööma!

Aga siis on see teie enda oma ja ära võtta ei saa seda keegi.

Kui kahtlete, et teid kaitsvad ja abistavad jõud ei tööta, tervis veab alt, ebaõnn jälitab, on mõttekas pöörduda otse nende jõudude poole. Sest kui teile on antud vägi, olete saanud kaitsegi. See abistav jõud tuleb ülihästi toime: kui tahab, teeb kahjutuks igasuguse kurja, hoiab ära haiguse, saadab sajatused saatjale tagasi… Enamikul juhtudel kaitseb inimest surnud lähedase hing. Nõial on veel kõrgemad jõud, kelle abi ta kasutab,

Kuna mina tegelen palju teispoolsusega, on minu kaitse sealt. Selle, mis see täpselt on, jätan muidugi enda teada, aga elan üsna muretult. Vähe on neid jõude, kes minu kaitsest näppe kõrvetamata läbi minna suudaksid. Isegi kui suudavad, siis karistus järgneb alati.

Pöörduda tohib oma kõrgemate jõudude poole ainult ohvrit viies, see võib olla näiteks muna või mingi küpsetis või pokaal veini. (Mitte ajada seda jõudu segi majavaimuga, tema ei tegele teie, vaid maja kaitsmisega!)

Kui elate eramajas, pange ohvriand keldritrepi kolmandale astmele (ülevalt lugedes), korteris võib selle asetada vanni alla. Keskendudes mõtelge selle peale, kellele kaitset palute, koostage pöördumine oma jõudude poole spontaanselt. Abi leiate järgnevast peatükist.

KUIDAS SÕNASTADA SOOVE?

Mängime nüüd koos läbi, mismoodi kehtivad soovide sõnastamise reeglid.

1. Soov tuleb konkreetselt paberile kirja panna. See polegi nii lihtne ja seda tuleb teha õigesti. Kirjutate näiteks „soovin saada oma maja“ – tundub ju õige? Aga ei ole. Soov võib küll kunagi täituda, kuid millal? Aega määramata on teie soov mõttetu. Sellepärast järgmine reegel.

2. Soovis peab olema määratud täitumise aeg, näiteks: „2022. aasta lõpuks soovin saada oma maja“. Seegi pole päris õige: oma soov tuleb kirja panna olevikus, nagu oleks see juba täitunud.

3. Järelikult tuleb kirjutada hoopis: „2022. aasta lõpuks on mul oma maja.“

4. Üks sageli esinev viga on eitusvorm. Kirjutate või ütlete näiteks: „Ma ei taha enam siin korteris olla“ või teatate otsesõnu: „Ma ei taha olla vaene.“ Universum ei tunnista sõna „ei“ ja mida ta siis teie soovist välja loeb? Kuidas see kõlab? „Ma taha(n) olla vaene“? Me tõmbame ligi seda, mida sõnastame. Lausudes, et ma ei taha olla vaene, kinnitame, et just seda me olemegi. Õige on ütelda: „Tahan olla rikas.“

5. „Ma soovin oma maja“ või „tahan olla rikas“ pole ikka veel õige väljendus. Soovite? Tore. Aga sõnastage see soov olevikus ja kindlas kõneviisis! „Ma olen rikas“ ja „Mul on oma maja 2022. aasta lõpuks“.

Niisiis, ärge kasutage kunagi sõna „ei“ ega mingeid muid eitavaid vorme.

6. Täpsus, konkreetsus! Kui ütlete: „Ma olen rikas ja mul on palju raha“, olete küll õigel teel, aga universum ei tea, kui palju teil vaja läheb. Kui teie rahakotis haigutab tühjus, on kümme eurotki palju. Tuleb ütelda: „Veebruaris saan 1000 eurot.“

7. Aga ei tohi unustada, et küsida tuleb just seda, mida tõesti vaja. Näiteks: kui mingi tehing on juba sõlmimisel ja puudu jääb teatav summa, siis just see antakse, kui selle sõnastate. Kuid kui tegemist on unistusega, mille nimel te ise pole lillegi liigutanud, ja otsustate universumit igaks juhuks pommitada, siis see soov jääb täitmata.

8. Tõsi, vahel peetakse teid vääriliseks saama rohkemat, kui küsida taipate, nii et teil ei ole vaja oma võimalusi kindla sooviga kinni panna, vaid üteldagi avatult: „Minu elus valitsegu küllus“ või „Minu elus valitseb küllus“. See läheb küll vastuollu 2. punkti ehk täpsusega, aga peate ise tunnetama, kumb vorm teile paremini sobib.

9. On oluline, et teie soov ei kahjustaks mitte kedagi teist. Sellepärast tuleb seda ka kinnitada, panna kaitse, lisades: „Las see tuleb minu ellu, tuues rõõmu mulle ja minu lähedastele.“

10. Ärge jääge ootama, millal teie soov täitub. Lamava kivi all vesi ei voola. Ilma teie osavõtuta soove ei täideta. Kui pikutate ahju peal ja unistate oma majast, jäätegi sinna. Sest te ei ole kuidagi ära teeninud oma soovi täitumist.

11. Nii paljud küsivad: „Millal ma võidan lotoga?“ Aga no ei võida! Lotovõit ei ole asi, mida saaks küsida. Jah, võit võib tulla, aga see on boonus õige tegutsemise eest kusagil mujal. Kas olete tähele pannud, et sageli otsitakse suurvõitude saajaid taga? Olge ometi nii hea ja tulge võtke oma võit välja! Inimene ostis pileti, kuid ei jäänud seejärel käed rüpes istuma ega unistama, mida nüüd selle rahaga tegema hakata, vaid läks eluga edasi ja tegi kõik võimaliku, et oma elujärge parandada, lootmata imele. Ta tegi kõik õigesti ja saigi oma boonuse. Niisiis, lotomängu reegel: kui teile meeldib oma õnne proovile panna, ärge iial unustage, et see on mäng. Vastasel juhul olete juba kaotanud.

12. Kui soov on juba soovitud, ärge hakake sellele vastu töötama. Kui hakkate kurtma, et raha on vähe, palk on väike, siis see on juba uus soov, mille esitate!

MEIEISAPALVE MUUDES KEELTES

Mul on praktikas mõnigi kord ette tulnud, et abivajaja elab kaugel maal, kus kehtivad hoopis teised tavad ja kombed. Või on rituaal nii iidne, et imelik oleks hakata lugema palvet eesti keeles.

Vahel on loomulikum lugeda palvet originaalkeeles. Mitmes keeles järjest lugeda ma ei soovita, küll aga soovitan leida see „õige keel“, milles lugeda.

Algatuseks eestikeelne tekst:

Meie Isa, kes Sa oled taevas!
Pühitsetud olgu Sinu nimi. Sinu riik tulgu.
Sinu tahtmine sündigu nagu taevas, nõnda ka maa peal.
Meie igapäevast leiba anna meile tänapäev.
Ja anna meile andeks meie võlad,
nagu meiegi andeks anname oma võlglastele.
Ja ära saada meid kiusatusse, vaid päästa meid ära kurjast.
Sest Sinu päralt on riik ja vägi ja au igavesti.
Aamen.

Järgmiseks olgu venekeelne tekst:

Отче наш, сущий на небесах!
Да святится имя Твоë;
Да приидëт Царствие Твоë;
Да будет воля Твоя и на земле, как на небе;
Хлеб наш насущный дай нам на сей день;
И прости нам долги наши,
как и мы прощаем должникам нашим;
И не введи нас в искушение, но избавь нас от лукавого.
Ибо Твоë есть Царство и сила и слава во веки.
Аминь.

Ladinakeelne tekst:

Pater noster, qui es in caelis,
sanctificetur nomen tuum: adveniat regnum tuum.
Fiat voluntas tua, sicut in caelo, et in terra.
Panem nostrum quotidianum da nobis hodie:
et dimitte nobis debita nostra,
sicut et nos dimittimus debitoribus nostris.
Et ne nos inducas in tentationem: sed libera nos a malo.
Amen.

Heebreakeelne variant:

Avinu she-ba-shamayim yitkadash shmecha.
Tavo malchutcha yeaseh rezoncha
ka-asher ba-shamayim gam ba-aretz,
et lechem chukeinu ten lanu hayom.
U-mchal lanu al chovoteinu
ka-asher machalanu gam
anachnu le-chaiaveinu
ve-al tavienu litdey nisayon
ki im techalzenu min ha-ra
ki lecha ha-mamalacha
ve-hagvura ve-hatiferet de-olmey olamim.
Amen.

Saksa keeles kõlab see nii:

Vater unser im Himmel,
geheiligt werde dein Name.
Dein Reich komme. Dein Wille geschehe,
wie im Himmel so auf Erden.
Unser tägliches Brot gib uns heute.
Und vergib uns unsere Schuld,
wie auch wir vergeben unsern Schuldigern.
Und führe uns nicht in Versuchung,
sondern erlöse uns von dem Bösen.
Denn dein ist das Reich
und die Kraft und die Herrlichkeit in Ewigkeit.
Amen.

Ja inglise keeles:

Our Father in heaven, may your name be kept holy.
Let your Kingdom come.
Let your will be done, as in heaven, so on earth.
Give us today our daily bread.
Forgive us our debts,
as we also forgive our debtors.
Bring us not into temptation, but deliver us from the evil one.
For yours is the Kingdom, the power and the glory forever.
Amen.

Rituaali lõpetuseks tuleb öelda:

Isa, Poja ja Püha Vaimu nimel. Aamen.
Во имя Отца и Сына и Святого Духа. Аминь. (vene k)
In Nomine Patris et Filii et Spiritus Sancti. Amen. (ladina k)
Bamonomina patris vepilli vespiritos santi. Amen. (heebrea k)
Im Namen des Vater, des Sohnes und des heiligen Geistes. Amin.
(saksa k)
In the Name of the Father, Son and Holy Spirit. Amen. (inglise k)

LOITSUDE JA PALVETE REEGLISTIK

Ühe korraliku ja toimiva loitsu loomine on väga pikk protsess. Valmis kirjutada võib igaüks mida tahes, aga kasutamiseks tuleb seda kontrollida töös ja mitte ainult üks kord, vaid eri olukordades. See protsess pruugib kesta aasta, vahel mitu. Erandi moodustavad lihtsad, kodused rituaalid, mille juures on märgitud, et sõnastus on vaba. Ent seegi ei tähenda, et võite öelda kõike, mis pähe tuleb.

1. Kordame üle põhireegli: kindlasti peab loits olema jaatavas kõnevormis, sest kõrgemad jõud ei tunnista sõna „ei“, seega on välistatud sõnastus, kus soovite, „et minuga nii ei juhtuks“ või et „see inimene mind enam ei kiusaks ega tülitaks“. Tuleb loitsida väga positiivselt ja konkreetselt: „Ma olen vaba sellest ja tollest, minu elus läheb kõik hästi, valitseb küllus…“ Ükskõik mida soovite. Ka tingiv kõneviis ja sõna „oleks“ ei ole aktsepteeritavad. Rääkige kindlas kõneviisis ja olevikus!

2. Mõnikord siiski kasutatakse „ei-d“, kaitserituaalides enamasti, aga sel juhul on ära toodud terviktekst, millest tuleb kinni hoida. Kui poole sõnagagi eksisite, alustage uuesti otsast peale.

3. Palju kindlam kui ise luua on kasutada vanu, kontrollitud loitse. Meie oma rahvapärandist leiab neid hulgaliselt, soovitan nendega tutvuda kuldaväärt folkloorikogumike kaudu. Ükski leiutaja ei hakka ju looma jalgratast, mis on ammuilma olemas, vaid täiustab seda, muudab ajakohasemaks ja mugavamaks. Samuti on vanade loitsudega, mis aastate jooksul on minu nõiaraamatusse kogunenud ja mille algpäritolu tuvastada on raske, eriti kirikliku taustaga loitsude puhul. Neid on kasutatud aastasadu.

4. Ise loitse muuta on mõistlik vaid siis, kui olete enda oskuste peale väga kindel või on loitsud lootusetult vananenud. Ja kui saate väga hästi aru, mida ühe või teise sõnaga mõeldud on ja kuidas see toimib. See aga eeldab põhjalikke teadmisi.

Siin raamatus esitatud loitsud ja rituaalid on kontrollitud ja töötavad. Mõnel puhul on ära jäetud tänapäeval tarbetu lausejupp, ent mõnel puhul midagi lisatud.

RIKKUSE MEELITAMINE

Maagia toimib tihti visualiseerimise teel. Sellele on abiks rituaalid. Ning sageli on just lihtsates, vahel isegi naljakates rituaalides peidus suur jõud.

Küllus, kasva!

See siin on väga lihtne rituaal, mida tehes tuleb jälgida ühte lihtsat reeglit: seda sobib kasutada ainult kasvava kuu ajal.

Vajate markerit ja ilusaid värvilisi märkmepabereid (või lõikate värvilise paberi väiksemateks tükkideks). Igale paberitükile kirjutage „Küllus, kasva!“.

Siis heitke need paberid korraga õhku ja laske maha liuelda, korjake ükshaaval üles ja pange kuhugi kõrgele ära, näiteks kapi peale, kleepige kas või lakke. Peamine, et protsessi käigus mõtleksite üksnes sellele, kuidas selle kuu sissetulekud kasvavad ja kui hea meel teil selle üle on. Iga paberit paigale pannes korrake: „Küllus, kasva!“

Räägitakse, et raha hakkab nüüd sadama otsekui taevast. Ootamatult.

Raha ligitõmbamise loits

Võtke ese, mida sagedamini kannate: mantel, kleit. Õmmelge alläärepalistuse sisse väike münt. Kogu aeg, kui seda õmblete, sosistage omaette:

„Niit nõelaga, raha minuga. Nagu niit nõela järel, nii raha minu järel. Õmbluse kinni õmblen, raha enda külge õmblen. Tulge minu juurde, rahad: suured ja väikesed, vaskrahad, hõberahad, kuldrahad, paberrahad, igasugused rahad, et osta ja müüa enesele rõõmuks ja issandale heaoluks. Aamen.“

Samal päeval ei tohi seda eset kanda, las ta ripub kapis teiste hulgas. Järgmisel päeval võite selga panna.

Analüüsime natuke, miks see loits siia kaante vahele sai. Ei ole mingi uudis, et meedias avaldatud loitsud tavaliselt ei mõju. See internetist leitud loits hakkas mulle aga meeldima – päris hästi koostatud. Kõigepealt: on toodud võrdlus „nagu niit nõelaga…“. Seda sõnastust on kasutatud läbi aegade, kui tahetakse midagi enda külge kinnitada, enamasti armuloitsudes.

Samuti on silmas peetud kõiki võimalusi, loetletud eri liiki raha. Mina lisaksin siia palgaraha, kingiraha, päranduse, loteriivõidu – ma lubaksin rahal tulla igasugust teed mööda. Kindlasti teab igaüks oma soove ja oskab midagi lisada. Sedagi võiks ära märkida, kui keegi teile võlgu on: öelge välja, et ootate laenu tagasi.

Issanda heaolu meeldetuletamine ei ole sugugi ilmaasjata. Sellisel teel ligi tõmmatud rahaga tuleb kindlasti teha midagi heategevuslikku: anda kerjusele natuke, panna kiriku kogumiskasti. Kui olete palunud abi, olge valmis ka tänama ja tasuma.

Lõpetuseks: mis siit veel puudu on, et loits tõhusalt toimiks? Kuna loits on vanade traditsioonide järgi suunatud Jumala poole abi saamiseks (lõpus on „Aamen“), tuleks kindlasti alguses Jumala poole pöörduda, nii et loitsu algus on siin lihtsalt ära jäetud. See loits peaks algama palvega: „Isa, Poja ja Püha Vaimu nimel…“

Nüüd on teil olemas kõik, et teha toimiv loits.

Tegelikult on veel üks reegel: kui olete teinud loitsu ja see toimima hakkab, hoidke see saladus enda teada. Muidu annate oma õnne ära.

„Neljapäevane sool“

Järgmine loits on selleks puhuks, kui arvate, et keegi on teid ära sõnunud ja just seetõttu teil rahaasjades ei vea. Rõhutan veel kord, et kui te ise raiskate rohkem, kui vaja oleks, või istute käed rüpes ja ootate, et kuldkalake akvaariumis hakkab raharulle mullitama, pole loitse tarvis – need ei mõju nagunii. Küll on neist kasu, kui ise otsite usinalt võimalusi ja teete tööd.

Loits ise on lihtne, ma eelistan alati lihtsaid asju, need on töökindlamad ja kõrvalmõjuta.

Vajate kahaneva kuu aega ja „neljapäevast soola“ (kohe seletan, mis see on), katkist lauanõu (näiteks mõranenud taldrikut), kulunud sokke, piideta kammi ja kirikuküünalt.

„Neljapäevane sool“ on sel päeval kirikus õnnistatud sool, et meil aga sellist asja kirikutes paluda on väga imelik, siis piisab, kui see jäme või meresool neljapäevasel päeval osta ja kodus pannil kuumutada, lugedes peale pühitsussõnad: „Isa, Poja ja Püha Vaimu nimel, mina pühitsen sind. Aamen“. Kui sool on jahtunud, on see töövalmis.

Kõigi nende asjadega tuleb minna papli alla (et meie oludes on papleid vähe, siis samasse perekonda kuulub haab, mida samuti nõiapuuks peetakse). Koht tuleks valida niisugune, kuhu keegi ei saa teid segama tulla. Muidugi tuleb valida aeg, mil taevas on kahanev kuu: siis on lihtsam asju minema saata.

Papli alla kaevake väike auk ja pange sinna kaasa toodud esemed, nende peale põlema küünal. Püüdke seda teha nii, et tuul ei saaks leeki ära puhuda. Ja siis lugege loits, 13 korda järjest, sõnu segi ajamata. Kui eksite, peate alustama algusest.

„Vaesus pole mulle paarimees. Mine kurja võõrasema juurde, mine lindudele nokkida, täkule tallata. Kao papli (haava) juurte alla, seal sind ussid söögu, vihm mädandagu, pakane külmutagu. Aga sina, paplike (haavake), kaitse mind, (nimi), selle kurja eest. Oma sõna soolaga katan, igaveseks maha matan. Aamen.“

Seejärel katke asjad soolaga ja ajage muld peale. Koju minge tagasi vaatamata ja kellegagi teel sõnagi vahetamata.

Toimima hakkab juba kolme päeva jooksul.

Seitsme mündi rituaal

Leidke kõige vanem klaas või tass, mis majas on, peale selle seitse münti, ükskõik mis vääringus. Rituaali on kõige parem alustada täiskuu ajal ning lõpetada kahaneva kuuga.

Pärast päikeseloojangut pange mündid ükshaaval klaasi ja samal ajal lugege paaritu arv kordi järgmist teksti:

„Säh, võta, vaesus, lunaraha minu käest! Lõbutse, vaesus, loojangust päikesetõusuni, tantsi, joo, söö, aga mind, (nimi), ära puutu! Siin on sulle lunaraha, siin on sulle andam, minust, vaesus, lase igaveseks lahti! Aamen.“

Kui olete lõpetanud, viige klaas kööki ja peitke ära. Kui kuu hakkab kahanema, võtke klaas välja, puistake müntide peale mulda, liiva või lund ning ütelge:

„Sina, vaesus, lama mulla (liiva, lume) all, aga mina, (nimi), muret ei näe, elan rõõmus, raha on minu sõber. Nii saagu! Aamen.“

Klaas tuleb seejärel viia üksildasse paika ristteele ja jätta sinna maha. Enne lahkumist tehke klaasi peale kolm korda ristimärk ja lausuge:

„Vaesuse käest ostsin end lahti, muredega jätsin hüvasti. Aamen.“

Et kõik oleks õigesti tehtud, soovitan leida risttee vahetust lähedusest prügikasti, kuhu oma lunaraha ehk müntidega klaas seejärel jätta. Et see laiali ei pudeneks, pange klaas kilekotti, mis siduge kindlalt kinni. Selle viimasena mainitu töö puhul oleks soovitav kasutada kindaid.

Teokarp rikkuse jaoks

Paljud toovad soojamaa- ja merereisidelt kaasa teokarpe, teadmata, et neist võiks saada abimees külluse loomisel. Sest mis veel kui mitte luksuslik merekuurort pole kesksel kohal inimeste kujutlustes heast elust? Muidugi assotsieerub see kujutelm suurte rahasummadega.

Raharituaaliks valime heledama teokarbi ja paneme selle sisse hõbemündi. Mündile tilgutame mõne tilga aroomiõli (basiiliku-, sandlipuu-, bergamotiõli). Seejärel süütame rohelise või valge küünla ja tilgutame mündile vaha, kuni münti enam näha ei ole. Kuni vaha tilgub, maname silme ette, et meil on juba olemas vajalik summa, millega katame oma vajadused.

See talisman peab pärast rituaali asuma seal, kus te oma raha teenite, olgu siis kodukontoris või töökohal. Või kotis, kus hoiate dokumente. Ainult pidage meeles: keegi võõras ei tohi seda teokarpi näha, veel vähem puudutada.

Muidugi tuleb luua loitski ja käivitada oma talisman. Juhtnööre otsige eelmistest ja järgmistest peatükkidest.

Maailma loomise loits

Alati ei ole rahaprobleemides süüdi needus, nagu sageli kiputakse arvama. Põhjus võib olla täiesti lihtne ja igapäevane.

Näiteks: korjasite ristteelt kogemata üles mündi, mille keegi oli sinna meelega poetanud.

Või käib keegi naabritest alatasa midagi laenamas (leiba, soola või ükskõik mida) ja olete oma õnne ära andnud.

Nii et ei pea kohe hakkama otsima põhjust kellegi pahatahtlikust nõidumisest, vaid enda tehtud väikestest vigadest.

Leidsin selleks otstarbeks hea ja töökindla loitsu. Küll on siin üks probleem, mis tuleks läbi mõtelda. Nimelt on vene nimed enamikus pandud pühakute järgi ja väga paljudel on omanimeline ikoon. Meil seda kommet ei ole, niisiis, mida annaks kasutada ikooni asemel? Päris kindlasti peaks see asi olema seotud usuga, sest loits on loodud jumalasõnale toetudes. Näiteks piibel, kuhu on kirjutatud teie nimi? Või rist, mida kannate (juhul kui olete ristitud)? Tuletame siinkohal meelde, et seesugust vana väärikat loitsu muuta ei tohi, muidu ta ei toimi. Seega tuleb leida ühenduslüli teie ja Jumala vahel.

Loits ise meeldib mulle väga ja päris kindlalt see ka toimib. Tahes-tahtmata on jumalasõnaga loitsud tugevaimad sel lihtsal põhjusel, et neid on kõige rohkem korratud. Sellega on nad omandanud väe, mida ei ole ega saagi olla meie enda välja mõeldud loitsus.

Aga asja juurde.

Rituaal tuleks teha kasvava kuuga. Vajate kolme peent kirikuküünalt, neid kõige väiksemaid.

Sooritamise aeg on kell kolm öösel.

Süütate need kolm küünalt. Parema käe alla lauale panete majas leiduva raha, vasaku käe alla omanimelise ikooni (või selle eseme, mida otsime). Loete vaikselt loitsu, vaadates otse enda ette, ringi vahtida ei tohi.

Pärast lugemist kustutate küünlad ja panete need koos rahaga rahakotti. Kolm päeva ei puutu neid, ka siis, kui kotist on vaja raha võtta.

Siis võtate küünlad rahakotist välja ja keerutate omavahel kokku, ettevaatlikult, et need ei murduks, panete kindlale alusele, kus ei teki tuleohtu, ja süütate seal põlema. Kuna küünaldest võib eralduda palju suitsu, tuleb igaks juhuks avada aken. Põleb see negatiivne, mis teie sissetulekute küljest lahkub. Mida rohkem suitsu tõuseb, seda rohkem halba taaka oli.

Kui alusele jääb natuke vaha, võite seda kanda rahakotis koos rahaga. Edasi kasutate tengelpunga nagu tavaliselt.

Loits ise kõlab järgmiselt:

„Tere, pime öö, olen sinu kasutütar! Rahakott on minu põld, keegi peale minu saaki sealt ei korista. Kes minu õnne võttis, kes mu rikkuse varastas, Isa, Poja ja Püha Vaimu nimel, küünalde kaudu selle tagasi annab. Esmaspäeval labida võtsin, teisipäeval maa kaevasin, kolmapäeval vilja ostsin, neljapäeval külvasin, reedel kastsin, laupäeval saagi korjasin. Isa, Poja ja Püha Vaimu nimel. Nii palju, kui vilja on põllul, et lugeda ei suuda ega kokku arvata ei saa, nii palju ja rohkesti on ka raha minu rahakotis. Võti. Lukk. Sõna.

Aamen. Aamen. Aamen.“

Eeskujuks on siin maailma loomise protsess. Just seepärast imponeerib see loits mulle: see ei ole tühjalt kohalt, vaid otse vana testamendi algusest.

„Nööbi peale“

Seegi loits aitab ligi meelitada raha ja õitsengut. Nööp on sel juhul energiakandja, teda pole tarvis õmmelda rõivaste külge, piisab, kui kanda kaasas. Hea talisman ja rahamagnet!

Valige suur nelja auguga nööp ja pange aukudest läbi kaks niiti, nii et need oleksid omavahel risti, tagant siduge niidid sõlme.

Nööp peaks olema raha värvi: kuldne, hõbedane või roheline. Üks niit võtke punane, see viib kurjuse kõrvale. Teine aga sinine, mis sümboliseerib vett, mis toob teieni rahavoo. Seejärel pange nööp paremale peopesale ja katke vasakuga, nii ei lase te rahaenergial välja libiseda ega mõne teise asja sisse minna. Loits lausuge valjult ja selgelt. Kindlasti ei tohi loitsu paberilt maha lugeda, vaid see tuleb enne pähe õppida.

„Ole minuga, edu, ole minuga, õnn!
Kutsun enda juurde edu ja õitsengut.
Raha voolab kiire jõena,
eales tühjaks see ei jää,
hädad lähevad kaugelt mööda,
vaesus ukse taha jääb.
Aamen.“

Loitsida tuleks kasvava kuuga ja pärast päikeseloojangut. Nädalapäevadest on eelistatud kas pühapäev või kolmapäev.

Nööpi kandke endaga kaasas, taskus või koti eraldi osas. Kui nööp peaks kaduma, viitab see, et rahaenergia on taas rikutud ja nööp on teinud kõik, mida suutis. Võite teha uue nööbi.

Ja veel üks rituaal, mis raha toob

Süüdake küünal, kallake madalasse kaussi allikavett ja pange vette münt (soovitavalt vask- või hõberaha, hõbedaks sobivad hästi vanaaegsed mündid; mis vaske puutub, siis meie punased mündid seda pole, aga nõukogudeaegsed kopikad ajavad kenasti asja ära). Tilgutage küünlalt vaha kaussi otse mündi peale ja lugege:

„Nagu pehme vaha kõvaks muutub,
nii tugevneb ja paljuneb minu varandus.
Päevast päeva, nädalast nädalasse, aastast aastasse,
alates sellest hetkest igavesti.
Aamen.“

Vesi valage maa peale, münti aga kandke rahakotis talismanina. Kui teete seda kellelegi teisele, pange veekausi alla selle inimese foto. Pärast rituaali kujutlege viie minuti jooksul soovitu täitumist.

Soovitan rituaalis kasutada pühitsetud vett ja müntki pühitseda, alles seejärel esitada konkreetse soovi. Nüüd ongi teil olemas oma õnnemünt!

Äri ja edu loits

Kes on jälginud Vene „Selgeltnägijate tuleproovi“, see ehk mäletab sellist vahvat tegelast nagu Pärsia päritolu selgeltnägija Ibrahim Medhi Vafa. Järgnev rituaal on tema varasalvest: vana, töökindel ja lihtne moodus paluda oma soovide täitmist.

Vaikses toas, kus keegi ei saa teid häirida, istuge peegli ette. Peegel loob sideme materiaalse ja soovitu vahel. Peegli ette pange klaas vett. Vesi salvestab energia, mida annate endast välja soovi täitumiseks. Süüdake küünal, see neutraliseerib igasuguse negatiivse energia, mis teid võib segada.

Klaas võtke vasakusse kätte ja korrake oma soovi kümne minuti jooksul, hoolega süvenedes, lihtsate sõnadega ning jaatavas vormis. Kujutage elavalt ette, nagu oleks soovitu juba tõeks saanud. Mõtelge läbi kõik detailid, täpsustage, mida soovite, et ei oleks mingit valestimõistmist.

Nüüd jooge vesi ära.

Seda rituaali tuleb korrata tingimata igal nädalal, kindlal nädalapäeval kuni soovi täitumiseni.

Kui räägite rituaalis oma soovist, kasutage kõige lõpus alati sõnu: „Ma usun, ma tunnen, ma näen, et kõik minu elus läheb hästi.“

Nädalapäev on vabalt valitav, aga näiteks igasugused ostu-müügi ja äriga seotud soovid sobivad kõige paremini neljapäeva.

Enamasti on loitsus ära toodud, kui seda on vaja teha kindlal nädalapäeval, aga loetlen siin, milleks iga nädalapäev sobib.

Esmaspäev on naiseliku energiaga päev, sobib mediteerimiseks, naiselikkuse ja seksuaalse poole äratamiseks, veemaagiaga tegelemiseks, amulettide valmistamiseks.

Teisipäeval valitseb tugev mehelik energia. See päev sobib võidu saavutamise rituaalideks, olgu siis äris või spordis või vaenlase üle. Igasugune edu on sel päeval soositud, küll peate olema väga õiglane, sest kui püüate kellelegi kahju teha, pöörduvad energiad teie enda vastu.

Kolmapäev on kontaktide loomise, majandusliku edu suurendamise, igasuguste suhete parandamise aeg.

Neljapäeval ei tehta muid rituaale kui rahaga seotuid. Aga veel targem on juba enne sõnastatud soovi teostama hakata: panna üles müügikuulutus, küsida palgakõrgendust, teha investeeringuid ja suuremaid oste.

Reede on naiseliku energia päev, seega sobib siia kõik armastusega seotu ja enda külgetõmbevõime tõstmine. Sooritada võib igasuguseid rituaale: reede on maagiaks väga hea päev.

Конец ознакомительного фрагмента.

Текст предоставлен ООО «ЛитРес».

Прочитайте эту книгу целиком, купив полную легальную версию на ЛитРес.

Безопасно оплатить книгу можно банковской картой Visa, MasterCard, Maestro, со счета мобильного телефона, с платежного терминала, в салоне МТС или Связной, через PayPal, WebMoney, Яндекс.Деньги, QIWI Кошелек, бонусными картами или другим удобным Вам способом.